ЎЗБЕКИСТОН РЕСПУБЛИКАСИ ОЛИЙ СУДИЎГАЙ ОНА ҚОТИЛИ 17 ЙИЛГА ҚАМАЛДИ from\nЎГАЙ ОНА ҚОТИЛИ 17 ЙИЛГА ҚАМАЛДИ\nОиладаги муҳит ҳамда баъзи низолар ўз вақтида бартараф қилинмаса, у аянчли оқибатларга олиб келиши мумкин. Бағдод туманида рўй берган қотиллик жинояти ҳам шундай бўлди.\n17 ёшга тўлган Нурулло Мамасидиқов синглиси билан онаси вафот этиб, етим қолганларидан сўнг отаси Саҳобиддин ака Зияев уч бора уйланса ҳам рўзғори тинч бўлавермагач, 2009 йилда Ф. Зияевага шаърий никоҳ билан уйланди. Нурулло оилага ёрдам бериш, рўзғорга барака киритиш мақсадида ишлаш учун Россия Федерациясига кетди. У ердан ора-орада келиб-кетиб юриб, 7 йил ишлаб қўйди. Ишлаб топиб, уйига юборган барча пуллари ўгай онасининг сақловида бўлди. Оиланинг мустаҳкамлигини янада пишиқлаб қўйиш мақсадида бўлса керак, эр-хотин С. Зияев ва Ф. Зияевалар расман никоҳдан ўтиб олишди.\nНурулло қишлоққа қайтиб келган кезлари қассобчилик билан шуғулланарди. Ичмайдиган, чекмайдиган бу йигитни ҳамма ҳурмат қиларди. 2017 йил август ойида Нурулло уйланди-ю, Россияга бориб ишлашни буткул бас қилди. Бундан буёғига тинчгина қассобчилик касби билан шуғулланишни бошлаб юборди. Аммо отаси Саҳобиддин ака ўғли Нуруллонинг Россияда ишлаб топган ва ўгай онасининг сақловида бўлган пуллари борлигидан хабар топгач, оилада ўзаро келишмовчилик, жанжаллар бошланди. 2018 йил февраль ойида Ф. Зияева отасининг уйига аразлаб кетиб қолди. Эр-хотиннинг жанжалларига маҳалла-кўй аралашди, иккала томонни ярашувга чақиришди. Аммо ғишт қолипдан кўчгандек эди.\nШундай кунларни бирида кутилмаганда Ф. Зияева фуқаролик ишлари бўйича Риштон туманлараро судига даъво ариза билан мурожаат қилиб, эри билан яшаб келган умумий мулк ҳисобланган уйни асл ҳолича бўлиб беришни талаб қилди. Суднинг ҳал қилув қарорига асосан унинг даъво талаби қаноатлантирилиб, уй-жой иккига бўлиниб, хонадоннинг Нурулло Мамасидиқов оиласи билан яшаб келаётган қисми Ф. Зияевага берилиши белгиланди.\nУшбу воқеадан сўнг оиладаги келишмовчиликлар янада таранглашди. Бу орада ўгай она касал бўлиб қолиб, шифохонага тушиб қолди ва операция бўлиб, отасини уйига қайтиб келди. Отасини уйидаги ўзаро маслаҳатдан сўнг Ф. Зияева эрининг уйига бориб яшаш истагини билдирди. Табиийки, у уйига қайтиб келгач, жанжал янада кучайиб, ниҳоят ўгай она ҳовлидаги битта хонага киритилди. С. Зияев энди хотини билан ярашиш ҳаракатига тушиб қолди.\nЎгай онаси билан отасини ярашишига ўғил Нурулло ҳам тарафдор бўла бошлади. Чунки ўгай она тинимсиз Нурулло Россияда ишлаб топган пуллари эвазига қуриб битказилган, хотини ва бир нафар фарзанди билан яшаётган уйни айнан беришларини талаб қилаётганди-да. Бундай талаб биринчи галда Нуруллога ёқмаётган бўлсада, муросаи-мадора қилиш истагида ўгай онасидан отасига қўшилиб ҳовлидаги уйларнинг эски қурилган тарафини олишини сўраб, илтимос қилишлар бошланди. Ниҳоят бу ишга маҳалла фаоллари ҳам аралашди. Маҳалла оқсоқоли бошчилигида бу хонадонга ташриф буюрганлар бир овоздан ўгай она Ф. Зияевадан ҳовлидаги эски қурилган уйларни олишини, бунга рози бўлиши лозимлигини сўрашди. Аммо ўгай она фақат Нурулло оиласи билан яшаётган янги қурилган қисмини олишини билдириб, қайсарлик қилиб туриб олди. Нурулло ҳам отаси билан биргаликда уйнинг эски қурилган қисмини беришга рози эканликларини билдиришди. Ф. Зияева охири бу масалада адвокати билан маслаҳатлашиб олиши лозимлигини билдириб, фаолларни ҳовлидан чиқариб юборди. Эртаси куни яна ҳовлига кириб келган фаолларга қарата у фақат уйларнинг янги қурилган қисмини олиши мумкинлигини, эски қисми керак эмаслигини билдириб, охирги сўзини айтди-қўйди.\nМашъум воқеа рўй берган куни Нурулло уйда ўгай онаси билан қолганди.\nЧет элда қийинчилик билан топган пуллари эвазига қурилган уйини ўгай онасига ўтиб кетаётгани унга алам қиларди. Ўз сўзида қатъий туриб олган ўгай онасининг эса даҳанаки гап талашиш пайтида айтган гаплари уни янада жунбушга келтирди. Нурулло қўлига ўткир пичоқни олдида ўгай онасини тана қисмларига ўта шафқатсизларча уриб, унинг қотилига айланди.\nЖиноят ишлари бўйича Фарғона вилоят судида бўлиб ўтган очиқ суд мажлисида ўгай онасини ўлдирган судланувчи Нурулло Мамасидиқовнинг жиноий иши кўриб чиқилди ва у 17 йил озодликдан маҳрум этиш билан жазоланди.\nХозирда сайтда – 284:


ЎзА - Ёшлар одам савдосига қарши\n10.04.2017 13:54 Чоп этиш версияси\nФарғонада ўрта махсус, касб-ҳунар таълими муассасалари ўртасида “Одам савдоси – аср муаммоси” шиори остида кўрик-танлов бўлиб ўтди. “Камолот” ёшлар ижтимоий ҳаракати вилоят кенгаши, одам савдосига қарши курашиш бўйича вилоят идоралараро комиссияси, вилоят прокуратураси ва бошқа ташкилотлар ҳамкорлигида ташкил этилган танловда ҳудудий босқичларда ғолиб бўлган тўрт жамоа иштирок этди.\nТадбирда Президентимиз раҳнамолигида инсон ҳуқуқ ва манфаатларини таъминлаш, аҳоли, айниқса, ёшларни турли таҳдид ва иллатлардан, хусусан, одам савдосидан асрашга доимий эътибор қаратилаётгани алоҳида таъкидланди.\nЎзбекистон Республикасининг "Одам савдосига қарши курашиш тўғрисида”ги қонуни ва Биринчи Президентимизнинг 2008 йил 8 июлдаги “Одам савдосига қарши курашиш самарадорлигини ошириш чора-тадбирлари тўғрисида”ги қарори бу борада мустаҳкам ҳуқуқий асос бўлиб хизмат қилмоқда.\nОдам савдоси ҳудуд-чегара билмайдиган глобал муаммодир. Мамлакатимизда фуқароларнинг ушбу жиноят қурбонига айланиб қолишининг олдини олиш, ундан жабр кўрганларни ҳуқуқий ва ижтимоий муҳофаза қилиш бўйича кенг кўламли ишлар амалга оширилмоқда. Давлат органлари, фуқаролар йиғинлари ва нодавлат нотижорат ташкилотларининг мувофиқлашган фаолияти бу борада яхши самара бермоқда. Масалага кенг жамоатчилик эътиборини жалб қилиш, унинг мудҳиш оқибатларидан ёшларни огоҳ этиш мақсадида турли давра суҳбатлари, тарғибот-тушунтириш ишлари олиб борилмоқда.\n–Ўз ҳуқуқини билган инсон ҳеч қачон адашмайди, жамиятда ўз ўрнини топади, – дейди вилоят прокуратураси бўлим бошлиғи Ўктамжон Абдурасулов. – Бугунги кунда ёшларимиз ўртасида турли жиноятларнинг олдини олиш, хусусан, одам савдосига қарши курашиш барчамизнинг муҳим вазифамиздир. Уч босқичда ўтказилган мазкур кўрик-танлов ҳам ёшларнинг ҳуқуқий маданиятини оширишда муҳим аҳамият касб этади.\nЖамоалар чиқишларида одам савдосининг мудҳиш оқибатларини очиб берди. Танловда Марғилон педагогика коллежининг “Келажак” жамоаси биринчи ўринни эгаллади.


Гвардиола қўшжазога қарши чиқди - Спорт UZ - Скачать музыку бесплатно новинки музыки 2016-2017\nГвардиола қўшжазога қарши чиқди\nКеча Германия кубоги сўнгги чорак финал баҳсида "Бавария" сафарда "Бохум"ни мағлуб этганидан хабарингиз бор. Мазкур учрашувда ҳакам Бастиан Данкерт мезбонларнинг жарима майдони ичида битта қўполлиги учун иккита жазога тортди. Бундан мюнхенликлар устози Хосеп Гвардиола таажжубга тушди. – Пенальти ва қизил карточка. Бу қарор жуда кулгули, – дейди испаниялик мутахассис. – ФИФА буни ўзгартириши керак. Ўша вазиятда пенальти ҳам етарли бўлган бўлар эди. Эслатиб ўтамиз, танаффусга яқин Арьен Роббенга нисбатан жарима майдони ичида мезбонлар ҳимоячиси Ян Шимунекқўполлик ишлатди ва ҳакам томонидан жазоланди. - деб хабар бермоқда Stadion.uz нашри.


Kutubxona - Shukur Xolmirzayev. Shudring tushgan bedazor (hikoya) / Kiril\nSiz shu sahifadasiz: Shukur Xolmirzayev. Shudring tushgan bedazor (hikoya) / Kiril\nАсар номи Шудринг тушган бедазор (икки инжиқ ҳақида ҳикоя)\nШудринг тушган бедазор (икки инжиқ ҳақида ҳикоя)\n«Мен ёмон одам бўлсам кераг-у, буни ўзим билмасам керак...» Кейинги вақтда Икромжоннинг яхши кўриб айтадиган гапи шу бўлиб қолди. Шу гапни айтса, кўнгли аллақандй тасалли топар, турмушдаги кўп майда-чуйдаларга муносабати ўзгаларникидан ҳарчанд фарқ қилмасин, «мен шунақа эканман-да», дегандай кўнгли жойига тушиб, ортиқ эзилмас эди.\nЛекин аёли Турсунойга муносабатда... бу ҳикматли сўзнинг ҳам «қўли калтаклик» қилиб қоларди.\nҚандай чиройли, беозор дамлари ўтиб кетди! Турсунойни илк марта қаерда, қайси кўча, қайси боғда кўргани эсида йўқ, бироқ шу тўғрида ўйласа, кўз олдида ажиб бир йўнғичқазор намоён бўлади. Шудринг кўтарилмаган намхуш йўнғичқазор. Нақ одамнинг бе-лига уради. Баъзи йўнғичқалар оч-пушти бўлиб гуллай бошлаган. Ўшандоқ жойлари айниқса баланд ва ғовлаб кетган. Паст ўсган жойлари ҳам бир ажойиб! Унда тўқ бинафшаранг чучмомалар бўй чўзиб туради. Боғ чучмомалари ўзи аслида баланд ўсади. Поялари сип-силлиқ ва оқ. Жуда гўзал-э! Анави ғовлаб кетган жойларда ҳам шунга ўхшаш гуллар бор. Аниқроғи, улар гул эмас, боғпиёзнинг бошлари. Тус пиёладек келади. Тўқ-қизил ё жигарранг. Бадбўйлигини айтмаса, улар ҳам гўзал!\nҲа, Турсуной билан илк учрашган дамларини хотирламоқчи бўлса, худди шу манзара кўз олдига келади Икромжоннинг. Нечук, а? Билмайди. Балки бу манзарани ўзларининг чорбоғида кўргандир? Ҳа, ўша ерда кўрган. Шуниси қизиқки, бу манзаранинг Турсуной билан сира алоқаси йўқ. Алоқаси бўлса, ҳаётнинг бирон бурчагида сумбатини кўрсатар эди-ку!\nЙўқ, гап шундаки, Турсуной унинг энг азиз хотиралари, қувноқ ўтган дамлари, орзули ва армонли чоғлари билан қўшилиб, омухта бўлиб кетган.\nБалки Турсунойни у илгаритдан кўриб ва аллақачон сезиб юргандир-у, нуқул ўшандоқ тўлғоқли дамларида эслагандир? Балки ўша йўнғичқазор жиягида туриб, унинг шу ерда жамол кўрсатишини истаган ё уни шу ерда, деб тасаввур қилгандир?\nКим билсин одам юрагини!\nТурмушнинг ўз изми бор... Бу изм Икромжонни Турсуной билан туташтирди. Турсунойларнинг данғиллама ҳовлисига Икромжоннинг ёлғиз онаси қиз сўраб борди. Қизнинг отаси «фарзанди»га ҳавола қилганини айтди. Фарзанд билан ички хонада гаплашиб чиққан Улуғой опа табассум қилиб, Икромжоннинг онаси қошига келди.\nТурсунойлар Қассоб гузаридан, отаси чаласавод, лекин топармон эди. Онаси хат танимас, лекин турмушнинг кўп сир-асрорига ақли етадиган, мулоҳазали аёл. Турсуной — ёлғиз қиз. Учта шердай акаси бор. Савдо соҳасида ишлашади.\nТўйнинг харажатини асосан қиз тараф кўтарди.\nҲозир яшаб турганлари кичкина боғчани олишда ҳам ўшалар бош бўлди. Икромжон тўққиз ой деганда қарздан узилди. Онасининг тоғдаги Берди чўпонга бериб қўйган олти бош қўйи ҳам шу йўлда кетди. Икромжон гўдаклигида раҳматли отаси ариқ бўйига ният қилиб эккан ўттиз туп терак кесилиб, эски ҳовлининг иморатларини янгилашга ишлатилди. Турмушлари изга тушди.\nУлар ҳеч нарсадан нолимаса ҳам бўлади. Кунлари эл қатори ўтиб турибди. Оилаларида баъзан шундай иноқлик, меҳр-муҳаббат пайдо бўладики, олти йиллик эр-хотинни кеча топишган Тоҳир-Зуҳра дейсиз.\nИкромжон шундай «баъзан» пайтларда ширин ўтган дамлари, Турсуной билан кабутарлар каби ғудиллашиб гаплашганлари, пиқир-пиқир кулишганлари ва ширин-ширин хаёл суриб ётганларини эслаш билан кўнглига таскин беради.\n— Йўқ-йўқ, мен сизни ҳеч қачон севган эмасман! — дейди Турсуной. — Ўзингиз шилқимлик қилиб олдингиз мени... Уёққа ўтсам ҳам — тикиласиз, буёққа ўтсам ҳам — тикиласиз! Кўзингиз билан еб қўйдингиз-ку?.. Нима? Кошки жимгина тикилиб юрган бўлсангиз? Волибол майдончасида Тўрақулни урган ким? Тонинг-а!.. Бекор гап. Мен учун урдингиз. «Ўйна», деб ўзи чиқиб турди, бечора. Айби шу. Сиз бўлса, келган тўпни сеткадан оширмай, уни «тушит» қиласиз!\n— Ҳадеб бечора деяверманг. Раҳмингиз келяпти чоғи, — тўнғиллайди Икромжон.\n— Раҳмим келса, нима қиласиз?\n— Оббо! Келинг, яхши-яхши гаплардан гаплашайлик... Кеча лесхозда қоровулни ҳайдашди!\n— Яна лесхоз!\n— Йў, ўзи қаллоб экан-да, соқолинг тўкилгур! Қуёнчилик фермаси ташкил этганмиз-ку. Шундан ўн битта қуённи йўқ қилган экан. Ўзимиз ҳам сони камайиб кетаётганини сезар эдик. Лекин, ўлгур чол, «ер остига ин қазиб кириб кетган, чиққанида келинглар, шу соқолим билан ёлғон гапираманми», дер эди. Директор қатиқ ичгани капасига кириб қопти. Бурчакдан кадини тортса, орқасида бир бўхча бормиш. Яхшиямки, четидан биртерининг сийроғи чиқиб турган экан. Очиб қарапти. Ўн битта тери! Ўзимизнинг қуёнларнинг териси... Ҳайдаб юборди.\nИкромжон қишлоқ хўжалик техникумини битирган, ўрмон хўжалигида ёрдамчи инженер бўлиб ишлайди. Иши ёмонмас. Вазифасини виждонан адо этади. Битта қусури — маоши кам. Қишлоқ хўжалиги соҳасида ишлаётган ёрдамчи агрономларникидан анча кам. Юз сўмнинг нари-берисида. Лекин табиат муҳофазаси, ўрмон хўжаликлари тўғрисида кўп яхши қарорлар чикди. Шояд уларнинг маоши ҳам ошиб қолса. Умуман, ўрмон хўжалигининг ишчилари кам маош олади. Қурилишда ишлайдиганларникидан икки-уч баравар оз. Шунинг учун ўрмон хўжалигида ишчи «чидамайди». Бурнидан ошиқ гап бўлса, қурилишга кетиб қолади. Ғишт териб, тсемент қориб ҳам ойига уч юз сўм топади.\nИкромжон эса... бу ердан кетишни акдига сиғдиролмайди. Унга ўртоқлари бир неча марта: «Совхозга ўт, ишлаб чиқаришнинг бошида бўласан. Уйингга бир қоп пиёз, бир қоп картошка бепул келсаям ҳарна-да», дейишди. Икромжон қизариб кетиб: «Раҳмат. Мени ўзимга қўйинглар», — деди.\nУ қаердадир эшитгани шу ҳикматни маҳкам ушлаган: «Киши овқат ейиш учун яшамайди, яшаш учун овқат ейди».\nИкромжонни бу фикридан қайтариш ҳам мушкул.\nЭр-хотиннинг суҳбати давом этади.\n— Турсуной, Галақўтонда зира пишипти!\n— Зира пишипти... Пишипти демай, шу топилмагурдан бир кило-ярим кило олиб келинг! Зиғирчасини йигирма тийинга оламан бозордан!\n— Йўқ, ярим кило деманг-у, юз грамм-эллик грамм... Шошманг! Келаси бозор чиқсак-чи, ўша ёққа? Ана, эшак бор! Минасиз! Мен ёнингизда пиёда... А? Хўп денг!\n— Уф, сиз ҳалиям ёш боласиз! Мен эшак миниб юрар эмишман! Гапларини қаранг!\n— Ҳа, минмаганмисиз?\n— Минган бўлсам, вақтида мингандирман.\n— Биласизми, нима...\nЛекин Икромжон шундай дамларда, яъни шу суҳ-батлардан кейин хотини кўнглидан кечган ўйларни билар, ҳис қилар эди. Ҳар гал Турсуной Икромжоннинг шу каби ҳар гапига терс жавоб берса-да, кейин хаёл-чан бўлиб қолар, не бир интилиш билан гоҳо унинг пинжига тиқилар ва ораларида ўша суҳбатларнинг тамом акси бўлар эди.\nЭнди Турсуной қизчалигида ўртанча акаси билан пилла қуртига деб мингбош ўргани чиққанларини эслар, аллакимнинг нортуяси қутургани, оғзидан оппоқ кўпикли халта қулдираб тушгани, сўнг уни яна қандай қилиб лиқ-лиқ ютганини хотирлаб кулар эди... Сўнг турмуш қурганларининг иккинчи йилимиди, Икромжон уни эшакка мингаштириб тоққа, Берди чўпоннинг овулига олиб борганини эринмай қайтадан ҳикоя қилар, ўшанда еган қурутларини яна татиб кўраётгандек тамшанар ва оқибат орада иноқлик қарор топар эди.\n— Адаси, сизни... Сиз сал кеч қолсангиз, ўзимни қўйишга жой тополмай қоламан, ишонинг! Эркалик қиламан-да! Аёл кишига ёқади бу! — Яна давом этарди: — Онангизга хўп деганимни билмай қолганман... Қизиқ! Сизни қачон яхши кўрганман, билсам худо урсин! Ишонинг... Менга сизнинг зирангиз ҳам, катта маош олишингиз ҳам керак эмас! Ишонинг...\nТурсуной шу гапларни айтар экан, Икромжон унинг сўзларига шак-шубҳасиз ишонар, илло ишонмасликка зарра асоси йўқ эди.\nАгар Турсуной Икромжонни севмаганида, агар ўзига тўқ, бели бақувват оилада эсини таниган қиз турмушнинг мана шу жиҳатларига қизиққан бўлганида ёлғиз онаси билан бир нав кун кўрадиган йигитга дафъатан «хўп» дермиди!\nТурсуной ҳам Икромжонни ундан кам севмас эди!\nДарҳақиқат, баъзида улар, айниқса ўша — хотирага айланиб бораётган вақтларни эслаганда бамисоли энди топишган Тоҳир-Зуҳра эдилар.\nКейинчалик... Турсунойдаги қайсарлик, чўрткесарлик кучайгандан-кучайиб борди. Икромжон эса унга сари паст тушар, эзилар, ўйларга чўмар эди.\nНиҳоят, оилада бўладиган танқисчилик ҳам ўртага тушадиган бўп қолди. Турсуной ўшанда «тузукроқ йигитга чиқмаганини» бир-икки марта армон билан айтди. Икромжон тамом бўлди...\nЛекин, ажабо, баъзида Турсуной тағин ўзлигига — ўша Турсунойга айланар, шунда Икромжон хурсанд бўлиб кетар, орадан ҳеч нарса ўтмагандек бир вазият вужудга келар эди.\nЛекин бу вазият вақтинчалик эсган кўклам шамолига ўхшар эди. Кетидан қиш заҳрини олиб изғирин, гоҳо оламни остин-устун қилгулик довул қўзғалар эди.\nИкромжон хотинидан юрак олдириб қолди... Аммо у шу хилда қолавермади. Эркак одам бундай пайтларда ўз ҳамжинсларига интилиб, улардан тасалли топгиси келар эди. Ҳасратини фақат «ўз қавми»га айтар экан. Суҳбатни тинглайдигандаям тинглайдиган бор. Бир гал ишдан қайтаётиб юраги ўз-ўзидан гуп-гуп ура бошлади. Ўрмон хўжалиги йўлагида ям-яшил бўлиб турган қарағайлардан учтаси қуриб қолган экан. Бухгалтернинг хотини тўккан мағзава шу қарағайлар остига сингар экан. Шунинг машмашаси билан кеч чиққан эди... Сомсахона олдидан ўтаётиб синфдош ўртоқларидан Шоди чўтирни қўриб қолди. У шофёр, шаҳарда яшар эди. Икромжон тўхтади. Шоди туриб, йўл бўйига чикди. Улар қучоқлашиб кўришишди. Сўнг Шоди унинг қўлтиғидан олиб, ўтирган столи ёнига бошлади. Икромжон, «беш минутдан кейин тураман!» деб, ўтирди... Беш минут ўн минутга чўзилди.\nИкромжон ичмасди эмас, ичиб турар эди. Лекин: «Уйга вақтли бориш керак... Турсуной кутиб қолмасин? Эртага иш... Кўзим қизариб борсам одамларга қандай қарайман?» — деб меъёрида ичарди.\nШу куни нима жин урди уни, қанча ўтирганини ҳам билмай қолди, қанча ичганини ҳам, ўрнидан турса, довдираб кетяпти.\n«Бўлди! Балога қолдим!» — дея каловланиб йўлга тушди. Йўлни қисқа қилиш учун жинкўчага кирди. Кўча ўнқир-чўнқир, кўп жойларига сув тошган экан. Тийғаниб йиқилди. Уст-боши шалаббо бўлди... Кейин деворга суяниб, йўдла давом этди. Пахсадеворга тирсаги ва биқини суйкалиб борар эди.\n— Вой, нима бўлди? Ким урди? — Айвонга чиққан Турсуной қўққисдан йиғлагудек бўлиб, пастга тушди. — Вой, шўрим! Энди нима қиламан? Ҳой, болалар, буёққа чиқинглар!.. — Турсуной эрининг ёқасидан ушлаб юзига тикилди-ю, бурни жийрилиб, афти буришиб, бирдан тисланди. — Маст! — деди йиғламсираб. — Пиёниста бўпти! Шуниси кам эди... Вой-до-од, қаерга борай? — У яна отилиб эрининг олдига борди. — Пулни қаердан топдинг? — У сенлади ва сенлаб давом қилди: — Айт деяпман!.. Ҳали ўзингни оппоқ қилиб кўрсатарсан, ҳали давлатнинг одамиман, дейсан! Қаердан топдинг пулни?\n— Ичиришди, — деди Икромжон. — Кечир...\n— Хўп, кечираман! Ҳозир кечираман! Турсуной болаларни нари-берига суриб, даҳлизга кирди.\n— Алло! Алло! — деган товуш эшитилди. — Мелисани ол! Мелисадақа мелиса-да!\nТурсунойдаги ўзгаришларнинг боиси нимада? Наҳотки, мол-пулга хуруж қўйиш ёхуд уй-жойим бировларникидан кам бўлмасин деб, ёхуд вақтида топармонроқ йигитга тегмаганидан афсусланиш унинг ўзгаришига сабаб бўлса?\nУ қизлигида ўзига яраша эрка эди. Бундан ташқари, эрига эркалик қилиш, унга қандайдир азоб бериш ҳам унга ёқарди: буни ўз оғзи билан ҳам айтарди.\nБалки унинг тобора баджаҳл ва шафқатсиз бўлиб бораётганига шу ҳол сабабдир?\nБир нарса дейиш қийин.\nБалки буларнинг ҳаммаси қўшилгандир?\nАммо... Турсуной эрини ҳамон севади! Ўша ғалати «кўз бойлағич» севгиси билан севади! Бироқ йиллар — ёш ҳам ўз таъсирини ўтказганми, энди унинг қошида кўп ҳам ёқимли хаёлларга толавермайди. Икромжоннинг қалбига малҳам бўлғуси азиз хотираларни ҳикоя қилмайди.\nҲикоя қилмайди?.. Ичида ҳикоя қилади.\nОрадан ярим соат вақт ўтар-ўтмас Икромжоннинг мактабдоши, ўз маҳаллаларида участкавой, гирдиғум, бақувват Қаюм кириб келди. Ғўдайиб ва йўталиб, атрофга қаради. Пастга тушган Турсуной юм-юм йиғлаб, ҳасрат қилди:\n— Бундай одати йўқ эди... Буни йўлдан қайтаринглар, жон ака! Пиёниста бўп қолса нима қиламан? Элу юрт, отам, акаларим юзига қандай қарайман... Ўзинг пиширган ош, дейишмайдими улар? Шўргинам қурсин!.. Жон ака, қўрқиб кетяпман. Мастларнинг кимлиги ўзингизга маълум-ку!..\nИкромжон айвон пастидаги супада ғужанак бўлиб ётар, буларнинг гап-сўзлари зўрға қулоғига кирар, аммо бошини кўтарай деса, еру осмон айланар, гапирай деса, тили айланмас эди.\nШу аснода бир-икки марта ўрнидан ирғиб тургиси, нимадир кутилмаган ишлар қилгиси келиб кетди.\n— Тур ўрнингдан, Икром!\n— Олиб кетасизми? — Турсуной кутилмаганда қўрқиб сўради. — Қамайсизми?\n— Ҳечқиси йўқ, — Турсунойга кўзини қисдк Қаюм участкавой. — Бир кеча ётса, эси жойига тушади... Хавотир олманг, келин! Бу кеча ўзим навбатчиман!\nУ Икромжонни суяб турғазиб, қўлтиғига кирди. Сўнг липиллатиб кўтариб кетди. Йўлакнинг ярмисига етганда Турсуной ҳаллослаб етиб борди.\n— Жон ака, шу ерда бир-икки оғиз гапириб қўя қолинг.\n— Келин! — Турсунойга жўрттага жаҳли чиққандек маъноли тикилди у. — Менга ишонмайсизми?\n...Турсуной шу кеча йиғлаб-йиғлаб ётди. Мелиса чақиргани учун ўзини қарғади. «Ваҳимачи бўлмай ўлай, эркак одам ичади-да! — деди. — Бу гап бировларнинг қулоғига етса, нима деган одам бўламан! Эрини қаматган... Кошки мени урган бўлса! Беозоргина, «кечир» деди... Боёқиш... Шундай майин, мўмингина... Менинг хархашаларимга чидаб келяпти. Икки дунёда бундай эркак топилмайди... Ўзим айбдорман... Уйдаги сирни кўчага чиқарган хотин хотинми?»\nШундан кейин у ўпкасини босиб олди... Кейин ширин хаёлларга толди. Нима учундир дафъатан ёдига Икромжоннинг энг дилкаш ўтиришларда ҳикоя қиладиган манзараси тушди. «Йўнғичқазор... Шудринги кўтарилмаган...»\nИкромжон шу тўғрида кўп гапирган, Турсуной кўп марта эшитган, бироқ у манзара ўзидан узоқлиги учунми, эслаёлмас эди. Ҳозир ўшани эслаганидан анчагача ҳайрон бўлиб, ниҳоят, кўзини юмди.\nИкромжон... эртаси ишдан вақтида чиқиб, уйга келди. Турсуной унинг синиққан ранг, ботиқ кўзларига разм солиб, ундан гап кутди: «Ҳозир кечирим сўрайди... Ҳамма гапни айтиб беради!» Лекин Икромжон унга қай тил билан гап қотсин?\nУ ҳатто хотинининг юзига боқишга ҳам ботинолмас эди. Юраги дир-дир титрар, ножўя қадам ташлаб юбормаслик учун ўта ҳушёр, айни чоғда Турсунойга кўзи тушса, у бобиллаб берадигандек эди.\nЙўқ, яхшиси, жим бўлгани тузук.\nЖим, жим, жим... Балки Турсуной Икромнинг «жим»лигини ичдан азоб чекишга йўяр?\nАхир, кўриб турибди-ку?!\nАммо-лекин ўзи аҳмоқлик қилди!\nШармандали иш бўлди!\nТурсуной... ундан гап, узр кута-кута тоқати тоқ бўлиб кетди. Икром костюмини ечиб, эски шимини кийиб чиқиб, ошхонага кириб кетар экан, Турсуной бақириб қолди:\n— Ҳў, ичадиган йигит! Энди қадамингизни билиб босинг! Хўпми?.. Мен ўзимни оёқ ости қилдириб қўймайман! Мана шу уйга ўт қўяман-у, икки боламни олиб отамникига кетаман... Улар мени бошига кўтаришади... Ёлғиз қизлариман! Куним ўтади. Бу ердагидек... ўтмаса, бундан ёмонроқ бўлиб ўтар, ахир!\nИкромжон бошини ушлади. «Дод!» деб юборишига оз қолди.\n— Хўп, — деди аста бурилиб. — Айб менда, Турсуной.\n— Мени авф этинг.\n— Майли... Икки бола ҳурмати, бу гал кечирдим... Лекин яна шундай бўлиб келсангиз, мендан ўпкаламанг! Нақ ўн беш сутка бердираман... Шармандангиз чиқади! Ишхонангизга ёзишади... Обрўйингиз бир пул бўлади!\nИкромжон бош ирғади.\n«Турсуной ҳақ... Айб менда, — деди нимқоронғи ўтинхонага кириб. — Мен унинг қадрига етмаяпман... Уни кафтимда кўтариб юрсам арзийди... Ахир, у мени ўйлаб шу гапларни айтяпти!»\nТурсуной эса, уйга қайтиб кириб, ичида бирам хурсанд бўлди... Кейин Икромжоннинг мунислик билан: «мени авф этинг», деганини ўйлаб, томоғи бўғилди. Йиғлаб юбормаслик учун лабларини тишлади.\nСўнг... лабида оғриқ сезиб, бунинг учун ҳам Икромжонни ичида айбдор санади...\nҲафталар, ойлар ўтди... Турмуш яна эски изига тушди. Баъзан иноқлик, меҳр-муҳаббат, ширин суҳбат... Баъзан телба-тескари гаплар, хафагарчилик.\nЛекин энди Турсунойнинг шевасига Икромжон учун яна бир асос қўшилган эди: ичиб келгани!\nИкромжон — ҳамон ўша Икромжон. Бироқ энди унда анча асабият пайдо бўлган, гарчи Турсунойнинг олдида ўзини тутиб тура олса-да, ишхонасида гоҳо бўлар-бўлмасга жаҳли чиқиб кетади. Директорга ҳам терс гапириб юборади. Участка бошлиқлари билан қўпол гаплашади. Юраги гоҳо шундай бир тўлиқиш сезадики, нималарнидир уриб-янчиб ташлагиси, қаёқларгадир, олис-олис тоғ ораларига чопа-чопа қочиб кетгиси келади. Шундай пайтларда аламини ишдан олади. Ўзига ажратилган ориқ бўз отни миниб, тоғдаги бодомзор, ёнғоқзор ёхуд наъматак майдонларини кўргани чиқиб кетади.\nГоҳо ҳафталаб тоғда қолиб кетади. Сўнг Турсунойга интиқ-интизор бўлиб, уни узоқ ёлғиз қолдириб кетгани учун ўзини сўкиб, хотинидан минг-минг узр сўрашга шайланиб, қайтиб келади.\nТурсуной айвонга чиқади... Ичида эрини соғинган! Уни соғ-омон кўриб, боши осмонга етади. Тунлар кўрган ёмон тушларини унутади. «Ўзингга шукур!» — дейди. Аммо тилида:\n— Ҳа, мунча қопкетдингиз? Биттасини топдингизми дейман? Тоғ қизлари чиройли бўлади деб эшитаман... Яшанг! Болаларингиз ҳам эсингизга келмайди-я! Қойилман... Хўп эркак чикдингиз-а, умрингиз узоқ бўлсин!\nИкромжоннинг тарвузи қўлтиғидан тушади. Унинг ҳамма гапларини асосли деб тан олади ичида. Ва ортиқ жаврамасин учун гапни қисқа қилади:\n— Узр энди... Шундай бўп қолди, Турсуной.\n— Хўп яхши гапни ўрганиб олгансиз-а?\nИкромжон мунислик билан бош ирғайди.\nСўнг... сўнг улар орасида яна иноқлик...\nЎрмон хўжалиги ходимлари ҳам Май байрами намойишига чиқишга қарор қилишди. Икромжон ишламасдан бурун ҳам улар намойишга чиқишган, бироқ шунчаки ўзлари... гўё сафни тўлдириш, райком, ижроқўм раҳбарларига кўриниш бериш учун ёки шунчаки вақтичоғлик учун... Бу гал ўзларининг маҳсулотлари билан чиқишга келишишди. Яъни таги билан қўпориб олинган бир туп арчани кузовининг қанотлари туширилган машинага ўтқазиб қўйилади. Унинг ёнида тағин наъматак ниҳоллари ва турли кўчатлар ҳам бўлади. Машина кабинаси айни ўрмон хўжалигида етишган атиргуллар билан безатилади... Бу тўғрида райкомнинг ташвиқот-тарғибот бўлими мудири ўртоқ Оқбоевга хабар берилган эди, у киши жуда маъқуллади, ҳатто табриклади.\nИкромжон Турсунойга: «Бораману келаман! Кейин бирга чиқамиз», деб саҳарлаб ўрмон хўжалигига жўнади. Хўжаликнинг идораси, жумладан, боғи ҳам раённинг четида. Икромжон етиб боргунча ярим соатча вақт кетди. Қараса, машинага ортилаётган арча — тоғ арчаси! Паққос кесиб келинган... Бир ҳисобда тоғ арчасини илдизи билан қўпориб олиш ҳам ўзи мумкин эмас, илдизи чуқур кетади ва ўзга арчалар томирига туташ бўлади. Умуман, тоғ арчаларининг деярли ҳаммасининг илдизи бир деса бўлади.\nИкром лов этиб олов олди. Директорни топиб:\n— Сизнинг фармойишингизми бу? — деди. — Ана, боғда қанча арча бор!.. Буни нима қиламиз намойишдан кейин? Ўтин қилиб ёқамизми? Бултур янги йилга деб боғчанинг одамлари сўроқсиз арча кесгани учун ўзингиз нима гаплар қилиб эдингиз? Ҳайф-э! Ана, ўриси арчадан олсак, қайтиб келтириб тағин ўтқазиб қўярдик!..\nДиректор Бобоқулов унга дўнг пешанаси тагидан вазмин қараб турарди.\n— Хўп. Шунга шунчами! — деди. — Қорабой ака бизга яхшилик қиламан деб шу арчани кесипти.\n— Хушомадга денг!\n— Жуда жиззаки бўп боряпсиз, укам... Эркак одам оғир бўлади расми.\n— Э, мен оғир бўлмадим.\n— Хўп, шундай улуғаям кунда... а? Бечора кесган экан. Кечаси билан йўл юриб, ҳали етказиб келди... Қўйинг, иним, кейин гаплашамиз.\nИкромжон, дарҳақиқат, шундай шодиёна кунда бундай қизишгани, ҳа демаса, бировларнинг дилини қора қилиши мумкинлиги, демак, жилла бўлса-да, ноҳақлигини сезиб турарди-ю, лекин ўзини босолмасди. Тўнғиллай-тўнғиллай чикди. Кейин ёғоч қути топтириб, арчани ўтқаздирди. Киши билмайдиган қилиб, атрофига тупроқ уйдирди. Бу иш тағин ўзига ёқмай, ўзини кўзбўямачи каби ҳис этиб, намойишга хотини билан етиб боришини айтиб, йўлга тушди. Келгунча яна вақт ўтди. Келса... дарвоза қулфлоғ!\n«Э, бор-э!» — деб кўчага чиқиб кетди. Одам гавжум. Икромжоннинг ҳоври босилди. Кейин хотин-қизлар орасига кўз солиб, Турсунойни излай бошлади. Тополмади. Бу орада колоннага ўрмон хўжалик ходимлари ҳам довдаскаги билан келиб қўшилди. Икромжон улар сафида катта кўча бўйлаб Пойгашбоши адирига йўл олди.\nТумонат одам!.. Осмон тиниқ. Салқин. Оёқ остида бахмалдек ажриқ.\nБу ердаям қайси жойда аёллар тўп бўлса, Икром-жон уларга кўз солиб юрди.\nТурсуной... У ҳам шу ерда эди. Уч-тўрт марта Ик-ромжонга кўринарли жойга чикди. Бахтга қарши, Икромжон уни кўрмади. Сўнг Турсуной унга разм солиб, эрининг нуқул аёлларга тикилаётганини пайқади. Беихтиёр у ўзини излаётганини билди. Билди-ю, зардаси қайнаб кетди. «Ким билади эркак зотининг кўнглини!»\nИкромжон намойишдан кейин ҳориб ва тағин Турсуной билан учрашганда ундан гап эшитишни кутиб, уйига борди. Ҳақиқатан ҳам Турсуной тишини қайраб турган эди.\nОлди эрини! Олди!\n— Бўлди. Бўлди-и-и! — деб кўчага чиқиб кетди.\nТўғри ресторанга кириб борди... Кимлар йўқ бу кунда ресторанда? Кимлар улфатга илҳақ эмас? Икромжонни ёнига таклиф этмайдиган йигит борми?\n«Байрам! Май! Бугун ҳамма нарса кечирарли!.. Ўйна, кул! Шу бугун хомуш бўлма! Ғамни йиғиштир! Ўйлама ҳеч нарсани... Оламнинг ишлари қачон битиб эди-ки!..»\nИчиб ўрганмаган одам кўп ичмасин экан.\nИкромжон... дарвозага суянганини ва «ёмон бўлди!» деганини билади. Сўнг қандайдир саёқ итни силади чоғи. Сўнг кўзига айвон шифтида осилиб турган лампочка кўринди... Эсида... Турсуной нималардир деди...\nБошқа ҳеч нарсани эслолмайди! Ўб-бў, ёмон бўлди-ку! Кимларни сўкди? Кимни хафа қилди? Турсунойни яна... Вой-вой!.. Айб ўзида! Кеча нега ҳовлидан чиқиб кетди? Нега Турсунойга ўтган гап-сўзларни ётиғи билан тушунтирмади-я? Бўларди-ку! Иўқ, ўрмон хўжалигида... директорнинг кабинетида телефон бор эди-ку, уйига телефон қилса, олам гулистон эди.\nУлуғ айём кунида-я!..\nИкромжон қоп-қоронғи камерада туриб ўтириб, шу тарзда ўйлар, бир ёқдан боши зирқираб оғрир, ўю бош оғриққа чидолмай, ўзини осиб қўйиш даражасида эди.\nШунда қаттиқ чанқаганини сезди. Сув! Сув қани? Нега сув йўқ? Э! Икромжон мелисахонада-ку? Қамоқда-ку?!. Ким уни олиб келди? Қаюмми?\n«Э, Икром, одам бўлмадинг-бўлмадинг-да!.. Сенга иш ҳам ҳайф, хотин ҳам!\nБолаларинг... Ана, болам бор демайсан! Қайси куни Турсуной рост айтди: «Болангиз ҳам эсингизга келмайди!» деб... Сен ота номига иснод келтирасан!»\nИкромжон туриб, пайпаслаб эшикни топди. Шунда баданига совуқ, зах ўтиб кетганини сезди. Энди бирдан тиши такиллаб, эшикни қоқа бошлади.\nБирпасдан кейин нақ эшик ортида диван ғижирлади. Биров томоқ қирди. Сўнг эшикка калит солинди. Эшик очилди.\nҚаюм! Кўзлари шишиб турибди. Уям ухлаган экан.\n— Э, Икром бўлмай кет! — деди участкавой тўнғиллаб. — Сувсадингми?\n— Ҳа. Чиқсам майлими?\n— Чиқ. — Қаюм камерага кўз солиб, изига қайтди. — Ерда ётибсан. Сенга кўрпача солиб берган эдим... Э, қуриб кет! Сиғса ичгин-да!.. Ўзинг туппа-тузук йигитсан!.. Э! Ҳамроҳинг қарға бўлса, еганинг ахлат бўлади...\n— Ўзим ичдим, — деди Икромжон.\nХонанинг ярмиси то эшиккача ёғоч тўсиқ билан тўсилган, унинг ортида, стодда лампа ёниб турар эди. Ўша ёққа ўтган Қаюм алюмин кружкада сув келтириб тутди. Икромжон ютоқиб ича бошлади. Сув муздек! Лекин ичган сари ичгинг келар эди. Ниҳоят, тағин сувсаб қолса ичадигандек кружкада қолган сувни тўкмай ва уни Қаюмга қайтармай, йўлакдаги диванни кўрсатди.\n— Ўтир, ўтир.\nИкромжоннинг ҳамон боши оғриб турар, юраги-да ола-тўфон, лекин вужудида ғалати бир ғайритабиий шижоат пайдо бўлган эди. Бу ўша... қаёққадир бош олиб чиқиб кетишга ундовчи туйғунинг янгитдан жумбиши эдики, бунда мазкур дамдаги ҳолати, пушмони, уяти ва ўзига нисбатан ғазаб-нафрати ҳам бор эди.\n— Кеча нима қилиб қўйдим? Қаюм ака, айтинг!.. Ножўя иш қилган бўлсам, жавоб бераман... Худо ҳаққи, тайёрман! — Шунда дераза токчасида турган телефон жиринглади. Қаюм телефонни олди. Икромжон тўнғиллаб жимиди. — Очиғини айтсангиз...\nҚаюм ким биландир узоқ, асабий гаплашди. Сўнг қоматини ростлаб гимнастёрка кўйлаги тугмаларини ўтказди-да, Икромжонга бир муддат энсаси қотиб тикилди.\nИкромжон... уялди! Ер ёрилсаки, кириб кетса! «Э, бўлди, кўп қарама, Қаюм! Ундан кўра белингдаги қайишингни ечиб, ур!..»\n— Яна шундай бўлиб қўлимга тушсанг, ёки хотинингни шикоят қилганини эшитсам, олти ой бердирмагандаям, ўн беш кун супуртираман!.. Тур! Жўна! Ҳужжатларинг уйингда! Бор, кўзимга кўринма... Секин чиқиб кет, биров билмасин. Э, сени қара-ю... Рангингни кўр, қусгинг келади.\nИкромжон каловланиб ва у ер-бу ерини қоқишга шайланиб, эшик оғзига борди. Ташқарига мўралаб қаради. Сўнг Қаюмга боқди.\n— Раҳмат, Қаюм ака, — деди. — Лекин нима қилганимни... а?\n— Нима қилганингни хотинингдан сўра! — Қаюм чимирилиб, трубкани кўтарди. Номер терар экан, тўнғиллади: — Шундай хотинни хафа қилиб бўладими?.. Сени ўлгудек яхши кўрар экан. Ўрнида бошқа хотин бўлса, кўрардинг кунингни... Бор, кетавер энди! — у аппарат ричагини босди. — Бошоғриқ қиламан деб юрма... Пиёнисталикнинг боши — бош оғриқ қилиш!\nИкромжон кўчага чикди. Жимжит. Ҳали қушлар ҳам уйғонмаган. Йўл бўйидаги дарахтларнинг сербутоқ шохлари орасидан лампочкалар хира нур сочади.\nИкромжоннинг қадам товуши олисларга таралиб, кимларнидир безовта қилаётгандек бўлади.\nБир пайт у кўчанинг қоқ ўртасида туриб қолди. Ҳўнграб йиғлаб юборгиси келди.\n«Нега бундай бўляпти ўзи? Сен чиндан ҳам ёмонмисан, Икром? Ўзингни виждонли, ҳалол йигит деб биласан. Ишингда нуқсон йўқ. Хўп, кейинги пайтда сал асабий бўпсан. Нима қипти шунга?.. Иш-хизматчилик. Бўлади-да.\nТурсуной... «Сени ўлгудек яхши кўрар экан». Наҳот шу гап рост бўлса? Нега энди «наҳот»? У мени севмаса тегармиди? Бошқа зўр йигитлар қуриб кетганмиди унга?.. Севади! Бунга шубҳа йўқ... Лекин, нега унақа?»\n«Қанақа?» Икромжон бу саволга жавоб беролмади-ю: «Айб ўзимда... Фақат менда! Қаюм ака рост гапни айтди», — деди. Сўнг бутун-бутун айблари... учун хотинидан ер ўпиб узр сўрашга қасд қилиб, илдамлай кетди.\nИкромжон ўзларининг кўчасига кирганда яна юраги гупиллаб ура бошлади. Лекин баттар жадаллади. Ҳовлисида чироқ бормикин? Йўқ, ўчириб ётишган бўлса керак... Дарвозани тақиллатадими? Қўшнилар эшитади-ку... Қандай шармандалик! Қамоқдан чиқиб келяпти-я? Хайрият, Қаюм мактабдоши...\n«Э, ҳовлида чироқ ёниқ-ку? Айвон чироғи ёниқ!»\n— Раҳмат сенга, Турсуной!\n— Киринг уйга! Ётинг, — деди айвонда қаққайиб турган Турсуной. — Сиз билан эртага гаплашаман!\n— Мени авф этолсанг...\nТурсуной чапдаги эшикдан ётоққа кириб кетди. Икромжон шу ерда ечинмоқчи эди, Турсунойни тағин безовта қилмаслик учун аста айвон чироғини ўчирди. Сўнг эшикдан кирган ерда уст-бошини ечиб, туфли-сини оёғига илди-да, бир-бир юриб, супадан тушди. Ўтинхона биқинидаги водопровод крани ёнига борди.\nШунда боғ адоғида эшак пишқирди, тепинди. Арқони олмага ўралиб қолган қўзи бўғиқ маъради.\nИкромжон шоша-пиша водопроводни очиб ювинар экан, назарида, моллар ҳам уни ёмон кўриб қолгандек, ундан ўпкагина қилаётгандек бўлди. Ич-ичидан эзилиб: «Энди арақни оғзимга олсам ўлай!» — дея водопроводни бекитди. Совукда дийдираб айвонга қайтди. Дордан сочиқни олиб, наридан-бери артинди.\nМеҳмонхона деразасига қалин парда тутилган, шунинг учун ҳамон тонг отмагандек туюлдими, Икромжон эртасига кун ёйилиб кетганда уйғонди. Кейин, кечаги воқеаларни эсида қолгани бўйича эслаб ва ҳали катта жанжал олдинда эканини ўйлаб, юзини яна ёстиққа босди: ҳеч кимни кўрмаса, шу бўйи нимадир бўлса!\n«Оҳ! Қанийди кечаги кун йўқ бўлса, ҳа, йўқ — йўқ бўлса! Кечаги воқеалар ҳам йўқ бўлса-да... Бўлди. Тур, Икром! Қилғиликни қилдингми, буёғига ҳам туриб бер энди!»\nИкромжон кийиниб, ташқарига чиқди. «Оҳ! Баҳор!.. Мунча чиройли бу баҳор! Олмалар қийғос гуллаб қолган! Асаларилар! Икромбой, шунча кундан бери қаерда эдинг? Оламнинг гўзаллиги ўз ҳовлингда-ку? Йўқ, анави уйчада... Турсунда! Ўша... ўша туфайли дунё кўзингга гўзал кўринган! У бор — гўзаллик бор, баҳор бор! Сен бахтли йигитсан!»\n— Ҳой, кўп серраймай, буёққа киринг! Икромжон бирдан бўшашиб кетди. «Бошланди!» — деб ўйлади ва бутун вужудига титроқ кирди... Ҳа, у қачондир, нималарнидир уриб-янчиши керак!\nИкромжон айвон четидаги чойгумни энгаштириб, бет-қўлини ювган бўлди-да, ичкарига кирди. Дастурхон ёзиқ. Чойнак, пиёла. Нон, оққанд, ёғ... Хона илиққина. Бунда тунука печ бор. Турсуной бугун ҳам ёқибди.\nИкромжон тўрга ўтиб, печга яқин кўрпачага чўк тушди. Олдидаги пиёлани олиб, чойидан бир ҳўплади.\n— Қулоғим сенда, — деди. — Гапир!\nТурсуной жимиб, дастурхонга кўз тикди... Сўнг бирдан ҳўнграб йиғлаб юборди. Икромжон қотиб қолди. Ўрмалаб унинг ёнига борди. Елкасини иккиланиб силади.\n— Турсуной... Жоним, менга қара... бўлди энди! Қасам ичаман! Бошқа бўлмайди.\nКеча Икромжон қай аҳволда келганини ўзи билмайди. Лекин Турсуной билади... Шуниси қизиқки, кеча чиндан ҳам унинг жаҳли чикди. Икромжонга ачинмади ҳам. Фақат Қаюм битта шериги билан Икромжонни олиб кетаётганида: «Жон ака, биров билмасин... Уятга ўламан! Ўзига келса насиҳат қилиб жўнатинг!» — деб қолди, холос... Лекин, ҳозир йиғлаб юборди.\nҚизиқ, Икромжон уни силаб-сийпагани, тотли\nсўзлар айтгани сари баттар йиғлагиси келар, ўзини тўхтатолмас эди.\n— Биз ажрашамиз... Мен бу турмушга тоқат қилолмайман! — Турсуной ирғиб туриб кетди. — Афтингизни кўрмайин дейман! Ҳа-ҳа. Рост... Мен сизни ҳеч қачон севмаганман... Сизга раҳмим келиб текканман. Сиз!.. Мени оёқости қиляпсиз энди... Хотинли бўлдингиз-да! Болали, уй-жойли бўлдингиз-да, а?\nИкромжон карахт бўлиб ўтирар, унинг юраги ҳам тўхтаб қолгандек эди.\n— Рости билан-а? — деди секин.\n— Рост! Рост! — Турсуной шундай деб бурчакка, сандиқ қошига бордию дафъатан ҳушёр тортиб, унинг нима қилишини кутди. Сўнг бирдан қўрқиб кетди: «Кетиб қолса-я!.. Ўзимни ўлдираман! Мен бу икки эргашма билан қаёққа бораман? Отамникигами?.. Иўқ, йўқ... Ахир мен бу йигит ўлгурни яхши кўраман-ку? Нега шуни билмайди? Нуқул мени хафа қилади... Менга ўчакишгани-ўчакишган... Миқ этмайди! Ичимдан топ!.. Ичишни ўрганди... Ичганиям майли. Кеча кўзимнинг олдида кетиб қолди-я. Авзойи бузуқ унинг!.. Ё биттасини топганми? Йўғ-э, ўлдими? Менга қилиқ кўрсатяпти... Кўрсатиб бўпсан! Одамингни топибсан-ку!..»\nИкромжон ҳамон карахт эди. «Ҳа-а. Гап буёкда экан... Рост, менга шафқат қилиб теккан бўлиши ҳам мумкин... Мумкин! — деб ўйлади. — Ўзи айтди-ку?.. Бунақа гап тилидан биринчи чиқиши... Э, галварс Икром!»\nУ ўрнидан турди. Нима қилишини билмас, лекин туриши керак эди. Буни кўриб, Турсуной югуриб эшик олдига борди. Эшикни тўсиб олди.\n— Қоч йўлдан.\n— А? Ҳали менга дўқ қиладиган бўлдингми? Ҳой, кимсан ўзинг? Сиздан сўраяпман... Дадаси, нимага ўзгариб қолдингиз-а? Нима бўлди сизга? Бирон киши айтяптими, а? Ростини айтинг... Майли, ундай бўлса, мен ўзим уйни бўшатиб чиқиб кетаман...\n— Қоч деяпман! — Икромжон икки қўллаб бошини ушлади. — Худо хайрингни берсин, эзма мени!\n— Вой тавба! Ҳали бундай туҳматингиз ҳам борми-ди? Астағфирулло... Вой, қудратингдан!.. Мен айбдор эмишман! Мен?? — Турсунойнинг юраги тагида сирли бир овоз: «Бас қил» Бўлди энди. Ўзингни бос!» деб турса-да, баттар хуруж қилди: ҳали Турсуной айбдор бўлиб қолдими? Ана! Туҳмат балонгдан сақла худойим! — Тўхта! — бақириб юборди Турсуной. — Кеча сени... бўшатиб юборинг, деб Абдиқаюм акадан илтимос қилганим учун бўшатди! Шунинг учун келдинг бир маҳалда. Йўқ! Мен энди тоқат қилолмайман!.. — Турсуной эшикни ланг очиб чикди. Яна ортига бурилди. — Ҳозир дод солайми? А? Туҳмат қилиш қандай бўлишини кўрсатиб қўяйми? А?.. Ҳой, кеча нима иш қилганингиз ёдингиздами?\nИкромжоннинг фикри тиниқлашиб, дафъатан унга самимий назар билан боқди.\n— Йўқ, балки айтиб берарсан?\n— Айтиб бераман... Мени урдинг! Ҳа... Гувоҳим бор! Гувоҳим — болаларинг!.. Бошимга муштладинг. Тепдинг!.. Онангни деб сўкдинг, тилинг кесилсин! — Турсуной турган ерида чайқалиб кетди. — Войдод, қаерга борай? Ким эшитади оҳимни!.. Дунё бедарвоза бўлиб қолди! Войдод!..\nРанги қум ўчиб, лаблари пирпираб қолган Икром-жон бир қадам босиб, остонада тиз чўкди.\n— Авф эт! — деди ва кўзидан тирқираб ёш оқиб кетди. — Авф этгин, Турсуной... Болаларимиз ҳақи, мени кечир! Кечирмасанг, қамат мени!\n— Керак бўлса, қаматаман ҳам!\n— Рост... Шундай қил! Ўзим ҳам тўйиб кетдим... Узр, мен одам бўлолмайман чоғи...\n— Ҳали ўзингизни одам деб... Астағфирулло... Туринг ўрнингиздан! Эркакка ўхшанг мундай!.. Ҳе, мижгов бўлмай кетинг!\nИкромжон ўрнидан ирғиб турди.\n— Нима қилай? — деди. — Буюр!\nТурсуной бурнини тортиб, кўзларини юмди. Сўнг эрига, «ҳозир келаман», дегандай қаттиқ қараб олиб, меҳмонхонага кириб кетди. Нимёруғ хонага киргач, тағин йиғлагиси келди. Энди чиндан йиғлашни истар эди.\nАхир, Турсуной унга, «урдинг, тепдинг!» деб мутлақо ёлғон гапирди. Икромжон бўлса тиз чўкиб, узр сўради... «Қизиқ! Тиз чўктириш мумкин экан-а? Боя нима деяётган эди? Йўлимни тўсма! А-а!.. Шундай бўлади... Хоҳласам, маймун қилиб ўйнатаман сизни... Леқин бечора қийналди чиндан ҳам... Буюр, деб турибди... «Сенга раҳмим келиб тегиб эдим» деган гапимни ҳам эсидан чиқариб қўйди! Қўрқиб кетди шекилли!».\nШунақа! Эркакни жиловлаб оламан десанг, қўрқитиб ол экан! Энди Турсуной нима қилишини яхши билади!\nЛекин... Икромжон қўрқмасаям бўлмайди... Ахир, Турсуной яхши билади-ку, Икромжон ўз ишини қанчалик севади!.. Тилидан ўрмон, табиат тушмайди! Ундан ҳайдалган куни чўлда қолади. Ахир, Турсуной даъво қилса, ҳайдалиб кетишиям ҳеч гапмас!..\nЭ худо! Шунча йил!..\n— Гапиринг. Талқон ютдингизми?\nИкромжон ўзида бор куч-қудратни ишга сола олди. Ўзини боса олди. Ҳа, бу тарзда — аросат бир аҳволда кетиб қолиш — номардлик! Турсуной илгариям аччиқ устида телба-тескари гапларни айтиб юбораверар эди!\n— Турсуной, бир гапни сўрайман... Мен сўрамасимдан буруноқ ўзингиз жавоб бериб қўйдингиз... Лекин яна сўрайман... Илтимос, ўйлаб жавоб беринг!\nТурсуной юраги пўкиллаб олға жилди.\n— Хўш, — деди. — Қанақа савол экан?\n«Мени заррача писанд қилмайди» дилидан ўтказди Икромжон ва ўша саволини беришга яна журъат топди:\n— Мени чиндан ҳам севмайсизми?\nТурсуной унга анқайиб қараб турди-да, қаҳ-қаҳ отиб кулиб юборди. Сўнг бурилиб, тиззаларига шапатилади. Икромжоннинг оғзи бир зум очилиб қолди. Кейин аста бурилиб, зинадан тушди. Бир, икки, уч, тўрт... Бешинчи қадамда ўтинхонага етди. Ҳозир орқасидан чопиб келади! Ҳозир... Балки Турсунойнинг ўзи энди тиз чўкади?.. Икромжон ажаб бир титроқ кайфиятда шуни истаб, олтинчи қадамни босди. Йўқ, йи-қилиш нима! Шунчаки чақирсин!\n— Йўл бўлсин? Икромжон шарт қайрилди.\n— Мен савол берган эдим, — деди Икромжон, жавобингиз ўшами?\nТурсуной... Турсуной... «Жавобингиз ўшами?» Икромжон бу гапни нима учун айтди? Айтмаса бўларди...\nАхир, у аста жилар экан, Турсунойнинг ўзи чопиб ортидан бормоқчи эди-ку?\n— Сизга ёқиб тушдими ўша жавобим?\n«Энди бас! Бачканалик етар!»\nИкромжон тезгина бурилиб, дарвозага етди. Яна эшакнинг пишқиргани, қўзининг маъраганини эшитгандек бўлди. Назарида, уй-жой, олмалари, деворлару йўнғичқапояси ҳам унга аллақандай хайрлашув назари билан қараётгандек туюлди.\nИкромжон яна ҳарчанд қарамоқчи бўлмасин, қарай олмади.\nТурсуной туриб қолди айвонда... У қалт-қалт титрар: «Кетдими? Бутунлай кетдими? — деб ўйлар эди. — Э худо! Энди нима қиламан? Эри ташлаб кетипти деган гапни қандай кўтариб юраман... Мени ташлаб кетади? Икромжон-а? Хомтама бўлма! Турсуной бурнингни ерга ишқайди. Ташлаб кетар эмиш! — Турсунойнинг алами келиб, яна кўзига ёш олди. — Нималар бўляпти ўзи?.. Шошма! Ҳали қўрқибгина турган эди... «Буюринг!» деб турган эди... Нега бирдан?.. Йўқ, у менга ўзини кўрсатмоқчи! Кўрамиз... Ҳали шундай ялинтирайки! Қаршимда «буюринг!» деб тургин!.. Лекин ўша гапни чакки айтдим... Қайдан калламга келди ўша гап?.. Раҳм қилиб эмиш! Тавба! Ҳайронман... Чакки бўлди... Ҳечқиси йўқ!»\nИкромжон катта кўча томон кетиб борар экан, юраги бўм-бўш ва лоқайд, шу кетишда тағин ресторангами, сомсахона ёнидаги буфетгами боришини ҳис қилди-ю: «Чиндан пиёниста бўламан!» — деб ўйлади. Хўш, қаёққа бориш керак?\nТоққа, тоққа-да!.. Ўрмонга!\nУ кўчага чиққач, бурилиб, ўрмон хўжалигига йўл олди. Сомсахона ёнидан шошиб ўтиб кетди. Унда одам гавжум!\nБайрам давом этмоқда!.. Май!.. Ҳамма ясан-тусан-да! Ҳамма шоду хуррам!.. Тавба! Ҳаёт қизиқ... Айтмоқчи, Икромжон бундай гарангсиб қадам босмаслиги керак... Абдуқаюм кўрса, «яна ичибди» деб ўйлайди... Одамлар ҳам эътибор қилади. Биронтаси тўхтатиб: «Нима бўлди?» — деса, нима жавоб қилади?\nОиласидан нолиб, бировларнинг ҳам кайфиятини бузадими? Кераги йўқ! Шошма! Хўш, тоққа ҳам чиқиб кетди. Кейин, бари бир қайтади-ку раёнга?\nШунда Икромжон баъзи танишларнинг ўзига қараб ўтаётганига диққат қилди-ю, шарт четга чиқди. Тоғ томонга кетгувчи тошлоқ йўлга тушди. Бу йўлда ҳам одам кўп... «Мунча кўп! Кеча байрам эди! Бугун яна кўчага тошиб чиқишибди... Бекорчи бўлгандан кейин шу-да... Йўқ. Ахир, нима учун уйда ўтиришлари керак? Икромжон, ноҳақсан! Қўй, ким нимани истаса, шуни қилаверсин!.. Лекин сен четроқда юр!»\nИкромжон йўлнинг сўл ёғидаги энди асфалт тўшалган хиёбонга чиқди-ю, бу хиёбон тугаган жойдан ажриқли сўқмоқ бошланиши, сўқмоқ тўғри Яккатол чашмаси бўйига боришини эслади... Э, ўша Яккатол тагларида болалар билан копток ўйнарди бир вақтлар!\nЯккатол — қари тол. Жарлик бўйида. Танаси ковак бўлиб кетган. Жарликнинг буёғида ҳаво стантсиясига қарашли оппоқ иморат бор, бир томони совхознинг олмазори.\nИкромжон сўқмоқ билан юриб, жарга кирди. Соҳиллари паст, емирилиб кетган. Бетларини қариқиз ўтлари босган. Оёқ ости нам. Лекин Икромжон хурсанд!\nБу ерда ҳеч ким йўқ!..\nИкромжон сўқмоқ билан жарликнинг ҳаво стантсияси томондаги текис майдонга кўтарилди-ю, бир энтикди... Кейин оёқ-қўли бўшашиб, бутун вужудидан мадори кетиб, туриб қолди. Не кўз билан кўрсинки, майдонга йўнғичқа сепилган экан, йўнғичқазор нақ тиззага уради. Шудринги ҳам кўтарилиб кетган бўлса керак... Чучмомаси-чи? Боғпиёзи-чи? Икром гангиб паришонҳол кўзлари билан йўнғичқазорга тикилар, оёғи ҳам ўзига бўйсунмай, ўтириб қоладигандек бўларди... У аста чўнқайди... Бир туп йўнғичқани олиб тикилди. Ҳали гулламаган. Ёш экан. Шундоқ бўлса-да, уни ҳидлади. Оғир, соф, тоза бир ҳидни туйди... Йигитнинг тағин йиғлагиси келар, лекин кўзидан ёш чиқмай, фақат қисқа-қисқа энтикар эди.\nУ бирдан ўзини ерга отди. Анча йўнғичқани босиб тушди. Қулочини кериб, юзини ҳўл тупроққа босди.\n«Оҳ! Қандай яхши!.. Алвидо энди, йўнғичқазор!.. Йўқ-йўқ, мен ўлмайман. Лекин энди сен мен учун йўқсан... Турсуной йўқ — сен ҳам йўқ!»\nИкромжон анча вақт шу алфозда ётди... Кейин: «Бу жиннилик. Аҳмоқлик, — деб туриб ўтирди. — Эр-хотин ўртасида гап қочади-да... Шунда бир-бирининг оғзидан нима гаплар чиқиб кетмайди! Наҳотки Турсуной билан шунча йил яшаб!.. Хўш, уйдан чиқиб кетганим билан нима топаман?.. Бекор гап! Ҳечқурса болаларим ҳурмати — яшашим керак. Майли, Турсуной севмасин мени... Начора! Ҳаётда алданган эркак ё аёл йўқми? Мен ҳам алданган эканман... Бахтим шу экан... Қизиқ! Ўша йўнғичқазор қаерда? Билмайман... Турсунойни қачон севиб эдим? Билмайман... У-чи?.. У ёлғон-чи... Майли! Номаълум нарсалар йўқ бўлди. Маълуми шу: бизнинг оиламиз бор. Яшамоқ керак! Ишим, севган ишим бор: ишламоқ керак...»\nИкромжон уйга қайтди. Тавба! Наҳот кетган бўлса Турсуной? Эшик яна қулфлоғ!\nШу пайт муюлишда мототсиклнинг овози эшитилди. Икромжон бурилиб қараб, ўтирғичда Қаюм участкавойни кўрди. Жилмайди. У шу томонга келмоқда эди.\n— Ассалом алайкум.\nҚаюм саломига алик олмай мототсиклни чийиллатиб, шу ердан орқага буриб олди.\n— Чиқ! Ўтир! — деди. Икромжон яна жилмайди.\nИкромжон мототсикл кажавасига ўтириб олди. Қаюмга яна бир жилмайди-ю, аллақандай бўлиб кетди: «Нима гап? Тағин Турсуной... Йўғ-э... Ахир... Э, Ик-ром! Икром! Боласан!.. У сени қутқарган эди-ку! У қаматиши мумкин яна!.. Галварс!» Икромжон шундай ўйлаган эса-да, бари бир ишонмади ўз ўйларига. Аммо нима учун Қаюм уни олиб кетяпти? Уни излаб юргани аниқ! Кўргач, мототсиклни буриб олди. Иккиланмай: «Чиқ! Ўтир!» — деди.\nКатта кўча. Қаюм мототсиклни тез ҳайдаб борар экан, Икромжон энди ваҳимага туша бошлади: «Яна ўша камерами?.. Қоронғи хона! Қаюм кечирмайман деб эди... Турсунойнинг қадрига етмаяпсан деб эди. Лекин у сени ўлгудек яхши кўради» деганди ҳам... Кулгили гап! Бўпти... Пешанада борини кўраман-да... Умуман, мен ёмон одам бўлсам кераг-у, буни ўзим билмасам керак... Лекин Турсуной ҳам мени алдаб...»\nИкромжон бирдан ўйларига барҳам берди: «Ўйдан фойда йўқ... Рост... Мелисахонага боряпмиз! Ана, ана... Энди тамом! — яна ўйлай бошлади Икромжон. — Ишхонагаям хат ёзишади...»\nМототсикл дарахтлар тагига бурилиб, хиёбонга кирди. Тўхтади. Рўпарада катта, қизил, темир дарвоза... ундан чап томонда навбатчилар хонаси бор... Унда телефон, диван... Тўрида эшик. Эшик орқасида...\n— Кир, кир!\nИкромжон бир қадам босиб, диваннинг нари четида бошини эгиб ўтирган Турсунойни кўрди. Сўнг диваннинг бу четида омонатгина ўтириб, ҳайратланган кўзлари билан тўсиқ ортига, унда иккита стулда қоматларини тик тутиб ўтиришган таниш милитсионерларга қаради.\nҚаюм шаҳд билан стол ёнига ўтиб, унда очиқ ётган қоғозга ўткир тикилди. Сўнг Икромжонга ўқрайди-да, шарт тортмасини тортиб, икки варақ оқ қоғоз олди. Столга қўйиб, устига тақ этказиб авторучкани қўйди.\n— Кел, — деди Икромжонга. — Кеча нима воқеа юз берган бўлса, ёз! Эсимда йўқ деб тентаклик қилма!.. Ҳар қандай маст одам ҳам у-бу нарсани эслайди!\nИкромжон ўрнидан турди.\n— Лекин менинг эсимда қолгани сизга ҳеч нарсани англатмайди, Қаюм ака.\n— Бари бир!\n— Рост айтяпман!\n— Бўлмасам, Турсуной нимани ёзиб берган бўлса, шунга қўшиласанми?\n— Албатта! — деди Икромжон. — Бу киши биладилар... Ҳим, бу киши нимани ёзган бўлсалар, шу гап тўғри... Чунки шундай бўп қолган экан...\nҚаюм столдаги қоғозни олиб тикилди. Бир оз минғиллаб, ўқиб бошлади:\n— ... Хўш, «Бошимга урди... Ҳим, оёғи билан тепди... Отам-онамни ҳақорат қилди... Безори! Ичиб келади... Ҳалол ишлашига ишонмайман...» — Қаюм Икромжонга қаради. — Тўғрими? Мана, ўқиб кўришинг мумкин! — У қоғозни узатди. — Тўғри бўлса, тўғри\nдеб имзо чек!\nИкромжон қоғозни олди. Хотинининг хатини таниди. Юраги аллақандай бўлиб тўлғаниб кетди... «Энди нима бўлади?» — деб ўйлади ва ўзини даҳшат қўйнида ҳис қилди.\nСўнг Турсунойга қарагиси, ундан ниманидир илтижо қилгиси келди. Шунга баробар Яккатол яқинида, йўнғичқазорда ўйлаган қарорини айтиш фикри туғилди.\nИкромжон, қара! Қара унга!.. Турсуной шунга илҳақ эди! Ҳа-ҳа! У эрининг «тумшуғини ерга ишқамоқчи» бўлиб келди. Жаҳл ва кўзёши билан арзнома ёзди. Бироқ энди унинг ўзига қарашини... кўзларини кўришни истар эди!..\n— Бўлдими? Ручканг борми?\n— Бор-бор! — «Имзо чексам, бари айбларимни бўйнимга олган бўламан, — ўйлади Икромжон ичида. — Эрим қитмир эмас экан дейди кейин... Имзо чекмасам, юзимга тупуради!.. Э, қараб турибди менга! Тезроқ қўл қўйсанг-чи!» Икромжон киссаларини тимирскилаб, ручка тополмади. Қаюмга синиқ жилмайиб, ручкасига ишора қилди. Ручкани олиб: «Шунда ёзилган сўзлар тўғри! Айбимга иқрорман», деб ёзди-да, катта қилиб имзо чекди. — Марҳамат!\nҚаюм олиб, тикилди. Сўнг тортмасини шарт очиб солиб қўйди-да:\n— Турсуной синглим, сизга жавоб! Сизга раҳмат, — деди. — Эрингиз қолади!\nТурсуной ўрнидан турди. Жуда вақти хуш кишидек рўмолини тузатди. Аста йўталиб олди. Сўнг:\n— Судга келаманми энди? — деди.\nТурсунойнинг лаби пирпиради.\n— Қачон бўлар экан?\n— Раҳмат, акажон... Шу одамни бир жазосини беринглар! Ҳукуматимизнинг қонунларидан айланай! Раҳмат сизларга... — Турсуной эшикка етди.\n«Вой, нималар бўлади? Буни кесиб юборадими? — ўйлади-ю, ияклари титради. Лабини қимтиди. — Ахир... Нима учун? Тўғри, бунинг айби бор... Аммо мендан узр сўради-ку! Йўқ, — яна қайсарлиги тутди. — Уйдан чиқиб кетди бу! Шу бўйи уйга қайтиб келмас эди... Энди қўлимга тушди!»\n— Раҳмат, акалар, — деди Турсуной ва қўққисдан Икромжонга қараб бақириб юборди. — Гунг бўп қолдингизми? Нимага гапирмайсиз? Чиқиб, қаергача бордингиз?! Ҳе сизни!.. Кўряпсизларми бу одамнинг кесакдай бўлиб ўтиришини! Шунақа-да! Номард... Бевафо! Бир адабини есин!..\n«Бевафо!» — Икромжоннинг миясига нина санчилгандек бўлиб кетди. — «Бевафо» дедими? Мен-а!.. Вой-вой! Турсуной нақадар ҳақ! Ўша кетганимда\nҳақиқатан ҳам бевафо бўлардим. Рост... Лекин мен бошқа қарорга келиб уйга қайтган эдим-ку?»\n— Кечирасиз, Турсуной, — Икромжон тилга кирди. — Ҳа-ҳа... Қарийб бевафолик қилган эдим... Лекин ҳозир фикрим ўзгарди...\n— Йўқ, ҳозир эмас... Яккатолда... Ўйладим... Сиз мени севмасангиз ҳам бари бир яшашимиз керак... Мен шу фикрга келдим. Рози бўлсангиз, ҳим...\n— Рози бўлсангиз?!\n— Ҳа-да! — Икромжон туриб кетди. — Хўп денг, Турсуной... Ўртоқ мелисалар, бизни кечиринглар... Бу оилавий гап...\n— Гапир, гапир, — деди Қаюм. — Сизларнинг гап-сўзларингиз оиладан ташқарига чиқди... Энди у оилавий гап бўлмай қолди. Яна гапинг борми?\nТурсуной унинг яна гапиришини, илтижо қилишини, қандайдир ваъдалар беришини кутарди... «Гапир, Икром! Бўл тезроқ!» Икромжон Турсунойга қаради-ю, уни қайтадан танигандек бўлди: «Ўша Турсуной бу! Менга шафқат юзасидан теккан...»\nИкромжон бир дақиқага бугун дарвозадан чиқиб кетаётгандаги ҳолатига тушди.\n«Бас энди! — дер эди ичидан бир овоз Турсунойга. — Бўлди қил! Шикоят хатингни ол! Йиртиб ташла!.. Ахир, бу Икромжонинг-ку? Тағин иш чаппасига кетиб қолмасин... Йўқ, нега чаппасига кетади? — деди Турсуной ҳушёр тортиб кетиб. — Агар мелисалар ёмонликка оладиган бўлса, аччикдан ёзиб эдим, дейман... Икромжон ҳеч нарсани билмай — ман нима десам, шу тўғри, деб туради... Қутқариб олиб кетаман! Шу билан бир умр ўзимники бўлиб қолади...»\n— Қўйинг, Қаюм ака! — деб юборди Турсуной. — Бу одамнинг шу гаплариям ёлғон.\nИкромжон шу тобда ҳеч нарсани ўйлаётгани йўқ эди. Лекин ўрнидан сапчиб турди.\n— Хайр бўлмасам, — деди Турсунойга. — Лекин билиб қўйинг, мен ҳаммавақт сизга рост гапириб келганман!.. Баъзи гапларни гапиролмай қолган бўлсам, ким билади, сабаби бордир...\nТурсуной яна туриб қолди.\n— Кеча урганларингиз, сўкканларингиз-чи? Нега эсимда йўқ дейсиз? — Турсуной эрига баттар тикилди. Яна лаблари титради. — А, ёлғон гапряпсиз-ку? — «Э тавба, нималар деяпман? — кўнглидан ўтди Турсунойнинг. — Туҳмат-ку бу!.. — Қаердан миямга сингиб қолди бу гап?.. Ҳали бу гапни ёлғонга чиқаришим керак-ку?» — Хўш?.. Ана, шунақасиз! — Бу гап ҳам оғзидан чиқиб кетди. — Тилингиз йўқ гапиргани!\nИкромжон ҳаво етишмаётгандек энтикиб нафас олди. Қўллари қалтираб:\n— Нега тилим йўқ? — деди. — Урдимми — урдим!.. Сўкдимми — сўкдим! Ана, хатгаям имзо чекдим-ку?\nТурсуной қандайдир завқланиб:\n— Ана энди ўзингизга келдингиз, — деди.\n— Вой!.. — Икромжон ўзини идора қилолмай қолди. —Абдуқаюмака!..Жон Турсуной! Урдим! Сўкдим! — бирдан кўз олди туманлашиб қичқириб юборди: — Урдим! Сўкдим! Тепдим!.. Хотиржам бўлинг! Суддаям шу гапни айтаман. Тил тортмай ўлайки — айтаман!\nИкромжон диванга ўтириб қолди. Турсунойнинг завқи зим-ғойиб бўлди. — «Нима деди бу? Суддаям айтади?.. Қанақасига? Бекор гап! Жинни бўп қолди бу... ўл, Турсуной! Нималар қилиб қўйдинг?.. Ол хатни, йирт, улоқтир! Яшайман деди-ку? Яшайди... Бу ёлғон гапирмайди! Мени севмайсиз эмиш... Севаман! Сенсиз менга ҳаёт ҳаром... Бир кун ҳам яшолмайман сенсиз!.. Отингдан ўргилай! Менинг бутун ҳаётим сенсан-ку!»\nТурсуной Қаюмга қўлини чўзди.\n— Хатни беринг. Қаюм унга ўқрайди.\n— Беринг деяпман!\n— Унда ёзилган бари гап ёлғон!\nИкромжон Турсунойга ялт этиб қаради ва худди даҳшатли бир нарсага кўзи тушгандек тез сурилиб, диваннинг у четига бориб ўтирди.\n— Икром, хатдаги гаплар ёлғонми? — сўради Қаюм.\n— Қанақасига! Ҳаммаси рост!\n— Ўйлаб гапир!\nТурсуной Икромжонга бурилди.\n— Икром ака!\nИкром камера эшигига қаради.\n— Икром ака деяпман!\nҚаюм ўрнидан турди.\n— Турсуной, бу ерда бақириш мумкин эмас... Боринг! Уйингизга боринг! Вақти келганда, чақирамиз!..\n— Келмайман!.. Эй, йўқ, келаман... Йўқ, менга қаранг, бу хат, ахир?..\n— Сизга жавоб!\nТурсуной ташқарига чикди. Телбаланиб, дераза пастидаги скамейкага ўтирмоқчи эди, ортидан чиққан милитсионерни кўриб, дарвозага йўналди.\nКўча. «Нима қилиб қўйдим? Вой, Икром! Икромжон!.. Турсунойинг ўлсин!.. Вой, нима қилай? Қайтайинми? Йўқ!.. Ҳайдашди-ку? Киритишмайди энди...»\nҚаюм чуқур хўрсиниб, сигарета тутатди. Хатни тортмадан олиб, яна бир кўз югуртирди. Кейин энсаси қотгандек яна жойига солди-да, ёнидаги милитсионерга буюрди:\nИкромжон Қаюмга хаёлланиб қаради.\n— Бу камера-чи?\n— Бунда бир суткаликлар ётади.\n...Шундай қилиб, Икромжон икки йилга кесилди. Турсуной: «Мендан кечди энди», деб отасининг уйига кўчиб кетди.\n"http://www.kutubxona.com/wiki/index.php?title=Shukur_Xolmirzayev._Shudring_tushgan_bedazor_(hikoya)_/_Kiril&oldid=13249" dan olindi


Гумроҳлик ёки ўз қизининг қотилига айланган аёл\nҚизгина кечки таомдан бўшаган қозон-товоқни шақир-шуқур қилиб ювар ва паст овозда хиргойи қиларди:\n«Яшагим келади мангулик қадар,\nДилда йўқ кадар…»\nУнинг яшагиси келар, аммо дилида кадар, яъни ўкинч, ғам кўп эди. Нариги хонада ўтирган аёл қўшиқнинг оҳангига ва сўзларига бефарқ. Юз ифодасида қандайдир заҳархандалик бор. Стол устига ёзилган дастурхонда нон бўлаклари ва тиғи узун ошхона пичоғи…\nҚиз ошхонадаги ишини тамомлаб, онаси ўтирган хонага кириб келди. Онанинг кайфияти бузуқ. Ярим соатча аввал у кўча айланиб қайтган ва мана энди нимадандир ранжиб ўтирарди.\n– Нимадан хафасиз? – сўради қиз.\n– Ҳамма нарсадан, – жавоб қилди она.\n– Бошқалардай ҳаёт кечирсангиз бўларди.\n– Ҳар кимнинг ўз ҳаёти бор. Мен бошқалардай бўлолмайман. Пешонамга битгани мана шу ётоқхона, мана шу жин ургур 92-хона. Ҳовлим борми? Уйим борми? Эрим борми?..\n– Ҳаммасига сабабчи ўзингиз.\n– Нимага шама қилаяпсан, очиқ айт?\nОна-бола ўртасида бошланган айтишув кўп ўтмай жанжалга айланди. Энди ҳар иккаласи ҳам қизишиб кетиб, бир-бирларини ҳақоратлашга ўтишди.\nИнсоннинг ҳаёт тарзи кўп нарсани белгилайди. Бу дунёга келиш-кетиш орасидаги қисқагина умрни биров шон-шарафга буркаса, бошқа биров ўзининг қилмишига яраша тавқи лаънатга дучор бўлади. Инсоннинг жамиятда ўзини тутиши, хулқи ва бошқа жиҳатларининг шаклланишига қараб, унинг турмуш тарзини тасаввур қилиш қийин эмас. Масалан, спиртли ичимлик истеъмол қилиб, кўчада йиқилиб қоладиган кишининг хонадонида тинч-тотув турмуш бўлиши ҳақиқатдан йироқ. Ёки оқшомлари уйдан чиқиб, кўча-кўйда, емакхоналарда дайдиб юрадиган аёлнинг рўзғорига меҳр қўйишга, уни саранжом-саришта сақлашга рағбати бўлмайди.\nБундай рўзғордан қут-барака кетиб, файз кўтарилади. Асия ана шундай аёллар тоифасидан. Шу боис, қизи билан чиқиша олмайди. Онани тартибга чақирган Васила кўпинча дакки еб, айтган гапига пушаймон бўлади.\nУларнинг жанжалидан ётоқхонадаги қўни-қўшниларга ҳам тинчлик йўқ. Она билан қиз ўртасидаги айтишувлар кўпинча кечаси рўй беради. Онага танбеҳ бериш мумкинми? Ким бўлишидан қатъиназар, шу қизни туққан, тарбиялаган, дейди биров. Шу ҳам тарбиями, мен қизнинг ҳаётига ачинаман, қуш уясида кўрганини қилади, деб эътироз билдиради бошқаси.\nБундан кўринадики, қўшнилар Асия билан қизининг ҳаётига бефарқ эмас. Тўғри, ғийбат учун мавзу топилганидан хурсанд бўладиган ва қўшиб-чатиб бошқаларга етказадиганлар ҳам бор. Аммо кўпчилик қўшнилар шу оиланинг ҳам тиниб-тинчиб кетишини ўйлаб муҳокама юритадилар.\n“Қуш уясида кўрганини қилади”. Асиянинг қўшниси айтган бу мақол ҳам инсоннинг турмуш тарзига тааллуқли. Ўғил бўлсин, қиз бўлсин, оилада қандай тарбия олганига қараб ўз ҳаётини қуради. Ота-онанинг бир-бирига бўлган муносабатлари мустақил турмушга қадам қўйган фарзандлар учун бамисоли ҳаёт дарслиги.\nХусусан, қиз бола турмушга чиқиб, яшаш тарзи бир қадар бегона бўлган рўзғорга борганидан кейин дастлабки пайтлар нима қилишини билмай, гангиб қолиши ва беихтиёр узоқ йиллар давомида ўз онасидан ўрганган йўлни тутиши табиий. Шундай экан, Васила турмуш қургач, онаси Асиядан ўрганган турмуш тарзи бўйлаб кетмайдими?\nАлбатта, шундай бўлади, деб айта олмаймиз. Чунки оиладан ташқарида ҳам ҳаёт бор. Мактаб, маҳалла, қўни-қўшни ва ҳоказо. Балки Васила қўшнилардан бирининг яхши тарбия кўрган, оқила қизи билан дугонадир, балки синфдошлариникига бориб, дугонаси ёки дўстининг оиласидаги муҳитни кўрган, ҳавас қилган ва ўзи ҳам шундай яшашни орзу қилгандир.\nНима бўлганда ҳам ўша оқшом, яъни 11 июль куни, кеч соат 9-10 ларда у онасини ёмон йўлдан қайтаришга яна уриниб кўрди. Ўзи билган тинч-тотув оилаларни, бир-бирига меҳрибон эр-хотинларни, бутун ҳаётини фарзандлари камолига бағишлаган ота-оналарни мисол қилиб кўрсатди. Тўғриси, қиз онасининг бирор номаъқул иш қилиб қўйишидан ва суд олдида жавоб беришидан, жазо олишидан қўрқарди. Бунга асоси бор эди унинг.\nАсия Шамиева муқаддам судланган эди. Фирибгарлик қилиб, 7 йилга озодликдан маҳрум қилинган, лекин, авфи умумий туфайли 6 ойдан кейин озодликка чиқарилган эди. Онасининг жазодан қутулиб чиқиши, озодликда юрганлиги мамлакатимизда қабул қилинган қонунларнинг фақат инсонпарварликка, адолатга асосланганлигининг натижаси эканлигини тушунарди. Ва шу боисдан ҳам онани инсофга, диёнатга чақирар, тўғри ҳаёт кечиришга ундар эди.\nАфсуски, Асия қизининг даъватини қабул қилмади.\n– Яна қамалмоқчимисиз? – деди қиз алам билан.\n– Менга таъна қилма! – қичқирди ғазабланган она.\n– Онажон, мени нотўғри тушунаяпсиз. Бу таъна эмас.\nОна сал юмшагандай бўлди. Балки “онажон” деган сўзнинг ҳарорати унинг муз қотган юрагини оз бўлса-да илитган, шу лаҳзада бўйи бўйига тенг бўлиб, рўпарасида турган қизининг мурғаклик пайтини эслаган, кўксини тутиб оқ сут берган лаҳзаларини қўмсагандир. Васила гўдаклик пайтларида ҳамиша унга “онажон” деб мурожаат қиларди. Аммо йиллар ўтиб, оиланинг ҳаётига совуқлик оралади. Асия турмуш ўртоғи билан ажрашди. Бирор жойда ишлаш, ҳалол меҳнат қилиб кун кўриш ўрнига кўча кезишни маъқул кўрди ва қизининг тарбиясига эътибор бермай қўйди. Ўзи билан ўзи овора бўлиб қолди. Ваҳоланки, агар истаса ҳаётини бутунлай қайта қуриши, қизи билан бирга меҳнат қилиб, ўтаётган ҳар бир кундан завқу шавқ олиб, топганларига қаноат қилиб яшаши мумкин эди.\n“Яшагим келади…”. Қиз қошиқ-товоқни саранжом-саришта қилиб келаркан, онасининг авзойига қараб хиргойи қилишдан тўхтади. Кўнглидан кўп гаплар ўтди. Бир томондан онасига раҳми келар, бошқа томондан унинг қилиб юрган ишларини оқлашга ўзида куч тополмасди.\nАфтидан Асия ўша паллада кимдандир қаттиқ ранжиб қайтган ва яна унинг олдига бориш, орани очиқ қилишни ўйларди. Шу сабаб Василанинг “Нимадан хафасиз?” деган саволи ошдан чиққан тошдек тишига тегди. Қизим мендан аҳвол сўраяпти-ку, демади ва қизишиб кетди.\nБосиқлик ва мулоҳаза ҳамиша, ҳамма жойда керак. Бунга амал қилмаслик гоҳида жуда ачинарли ҳолатларга олиб боради. Инсон қилган ишидан пушаймон бўлади. Асия ҳам ўша оқшом қизи билан айтишиб қолиб, жиддий хатога йўл қўйди.\n– Кеч бўлди, энди кўчада нима бор? Уйда ўтиринг, – илтижо қилди қиз.\n– Кўнглим ёмон бир нарсани сезаяпти, чиқманг!\n- Аралашма менинг ҳаётимга!\nДаҳанаки жанг шиддатли тус ола бошлади ва Васила бу ёруғ дунёдаги сўнгги гапини айтди. Шу гапни айтмаганда, балки омон қолармиди. Балки жамиятга фойдаси тегадиган етук инсон бўлиб шаклланармиди…\nИнсоннинг дунёга келишидан мақсад нима? Бу саволга жавоб бериш осон эмас. Шунга қарамай айтиш мумкинки, инсон ҳаётга келар экан, ўзидан аввал ўтган кишилар томонидан қолдирилган ёки замондошлари яратаётган моддий ва маънавий бойликлардан баҳраманд бўлади. Ўзи ҳам ҳаётни яхшилаш учун илм олади, нимадир яратади, кашф этади, ўрганади ва ўргатади. Шундай қилиб, келажак авлодга нимадир қолдиради. Бундай кишилар худбинликдан йироқ бўлиб, жамиятга фойда келтиришни ўйлайдилар. Ҳақиқий ҳаёт ана шу. Ким билади, балки Васила ҳам ана шундай инсонлар сафида бўлармиди?! Афсуски, ўша оқшом, яъни юқорида айтганимиздек, 11 июль унинг сўнгги куни бўлди.\nҚизгина ажалнинг келганини ва у яна бир неча дақиқадан сўнг ўз вазифасини оғишмай бажаришга тайёр турганлигини билмасди, албатта.\n“Яшагим келади мангулик қадар…” деган мисрадаги сўзлар оҳанги, балки ҳали унинг шууридан батамом кетиб улгурмаган эди.\nТуман суд-тиббиёт экспертизаси бўлимининг хулосаси қуйидаги мазмунга эга эди:\nМарҳума Васила С.га ўткир кесувчи, санчилувчи жисмнинг таъсири натижасида оғир тан жароҳати етказилган. Жароҳат марҳуманинг ўлимига сабаб бўлган.\nҲа, бу Василанинг жасади эди. Экспертиза хулосасида кўрсатилганидек, ўткир санчилувчи жисм – биз юқорида айтиб ўтган ошхона пичоғи. Қиз қошиқ-товоқларни юваётганда, хиргойи қилаётганда, ундан кейин онаси билан айтишаётганда пичоқ стол устида турарди.\nКейин ғазаб таъсирида қаттиқ титраган бармоқлар уни маҳкам чангаллади. Она ўз қизига пичоқ урди. Қизнинг ўлимига сўнгги бир оғиз гап сабаб бўлди. У онасига қараб: “Ичишни бас қилинг!”, деган эди.\nҲаёт инсонга икки марта берилмайди. Шундай экан, уни қадрлаш, умрнинг ҳар бир лаҳзасини эзгулик йўлида сарфлаш керак. Ҳаётини қай тарзда ташкил этиш ҳар бир инсоннинг ўз қўлида.\nМазкур фожиали воқеадан ҳам кўриниб турибдики, нопок йўлга кириш инсоннинг ҳаёт тарзини ўзгартириб юборади ва ўз навбатида бундай ҳаёт кечириш уни ҳалокат томон етаклайди.\nБир сўз билан айтганда, бу – гумроҳлик. Сабр-қаноатни, инсофу диёнатни унутган кишилар охир-оқибат гумроҳлик йўлига кириб кетганликларини пайқамай қоладилар. Шундан эҳтиёт бўлинг, бошқаларни ҳам огоҳ этинг ва эзгуликка чорланг.\n«Жанубий Қозоғистон» мухбири., 2017-07-28, 20:21 227\nАрисга ёрдам – партия назоратида 33\nМеҳрингдан қўймасин, халқим! 25\nСенаторлар штаб ишига юқори баҳо беришди 20\nҚадрли вилоят аҳли! 47\nАрисдаги вазиятни маълум қилди 73\nҚурол-яроғ омборида ҳали тутаётган жойлар бор 56\nАрисликларга ёрдам берайлик, биродарлар! 56\nӘскери қызметшілер арысты минадан тазалап жатыр 22\nТаълим ва фан вазирлиги эвакуация қилинган болалар ҳақидаги янги маълумотларни эълон қилди 43\nАрис шаҳрида журналистлар учун матбуот сафари уюштирилди 25\nЖАБРЛАНГАНЛАР ЁРДАМ ОЛДИ 47\nФавқулодда вазият Президент назоратида 61\nҚасим-Жўмарт Тўқаев қурол-аслаҳа омборидаги портлаш натижасида зарар кўрган уй-жойлар ва маъмурий биноларни кўздан кечирди 44\nЎт ўчирувчиларнинг хизмати таҳсинга лойиқ 31\nНафақа деб оила бузилмасин 55\nЖозибадор ваъдалар 62\nЙўлдаги хавфсизлик – диққат марказида 72\nЗеҳнли полициячи – 2019 72\nНоқонуний қуроллар топшириляпти 80\nҚимор – қилади хумор 102\nЛолани юлсангиз... қамаласиз! 105


"Кнауф" Ўзбекистонда қуруқ қурилиш қоришмалари ишлаб чиқарувчи янги завод қуради\n22:05 / 26.04.2016\nГерманиянинг "Кнауф" компанияси яқин 5 йил ичида Бухоро вилоятида қуруқ қурилиш қоришмалари ишлаб чиқаришга ихтисослашган янги завод қуришни ҳамда амалдаги гипсокартон ишлаб чиқариш қувватларини оширишни режалаштирмоқда. Бу ҳақда Sputnik нашри мухбирига "Кнауф Гипс Бухара" компанияси бош директори Дмитрий Дерипалко маълум қилди.\nДерипалконинг айтишича, компания бу заводни 3 босқичда барпо этади. Бу ишлар натижаларига кўра, корхона қуруқ қоришмаларни ишлаб чиқариш ҳажмини 2 баробарга, гипсокартон заводи қувватларини модернизация қилгандан кейин гипсокартон ишлаб чиқариш ҳажмини 30 фоизга ошира олади.\nДерипалконинг фикрича, ҳозирда республикада "Кнауф" маҳсулотларига талаб ҳар доимгидан юқорироқ бўлиб, бу маҳсулотлар намунавий уйлар, кўп қаватли бинолар ва бошқа йирик инфратузилмавий лойиҳаларни амалга оширишда кенг қўлланмоқда.\nДерипалконинг таъкидлашича, компания 2015 йили 24 млн квадрат метр гипсокартон ва 50 минг тонна қуруқ қурилиш қоришмаси ишлаб чиқарган. Қурилиш материалларнинг катта қисми маҳаллий бозорда сотилган.\n"Кнауф" Ўзбекистонда 2005 йилдан бошлаб фаолият юритиб келади: компания ўша йили "Бухорогипс" заводининг йирик акционерига айланиб, ўз зиммасига заводни ривожлантириш ва модернизациялаш бўйича инвестицион мажбуриятларни олган. Завод 2009 йилда жиддий реконструкция қилингандан кейин қуруқ қоришмалар ишлаб чиқаришни бошлаган. Компания икки йилдан кейин Бухоро вилоятида гипсокартон листлари ишлаб чиқарувчи завод очган. Немис компанияси Ўзбекистондаги фаолияти давомида янги ишлаб чиқариш қувватларини яратиш учун умумий ҳисобда 63 млн доллар сарфлаган.


28-04-2016 | 22:46\nZAMIN.UZ / Жамият / 28 Апрел 2016 года1 681\nФойдали одатлар туфайли озишга ҳаракат қиламиз.Озиш учун парҳез қилар эканмиз, тезроқ унинг натижасини кўришга ҳаракат қиламиз. Аксига олиб озиш жараёни жуда секин кечади ва кўзланган натижага эришиш осон бўлмайди. “Еlle.ru” нашри бир ҳафта давомида тезроқ озиш сирлари билан сизни таништиради, дейилади "Даракчи" нашрида.1. Овқатланиш тартибини режалаштиринг Кунлик, иложи борича ҳафталик таомномангизни режалаштириб олсангиз, фастфудларга камроқ мурожаат қиласиз. Якшанба куни бир ҳафталик озиқ-овқат маҳсулотларини сотиб олиб, ҳафталик овқатингизни тайёрлаб, музлаткичга солиб қўйинг. Тайёр овқатни тушлик қилиш учун ўзингиз билан олиб кетсангиз ҳам бўлади.2. Албатта нонушта қилингНонушта — овқатланиш жараёнидаги энг муҳим пайтдир. Айнан нонушта кундалик кайфиятни, куч-қувватни, иштаҳани белгилайди. Донли маҳсулотлар, оқсиллар, фойдали ёғлар уйғонгандан кейин истеъмол қилинса, тушликка бориб иштаҳа очилиб кетади. 3. Ҳар доим фойдали маҳсулотлар олиб юринг Ҳали овқатланиш пайти келмаган бўлса, қорнингиз оч қоладиган бўлса, уни алдаш учун қўл остингизда бирор мева, сабзавот ёки қуритилган мева бўлсин. Ҳеч қачон шоколад истеъмол қилишга шошилманг. Қовурилган ерёнғоқ ҳам қоринни тўқ тутади.4. Кўпроқ сув ичингКеракли миқдордаги сув организм фаолиятини юқори даражада ушлаб туради. Овқатланишдан ярим соат олдин ва овқатлангандан кейин 45 дақиқадан кейин ичилган сув метаболизмни яхшилайди. Овқатланиш жараёнида сув ичиш ошқозон ширасини эритиб юборганлиги туфайли ҳазм қилиш жараёнини секинлаштиради.5. Тушликдан олдин бироз пиёда сайр қилингИш жойида тушлик қилиш бир неча сабабларга кўра зарарлидир. Биринчидан ишга андармон бўлиб, кўп овқат еб қўйишингиз мумкин. Иккинчидан тушлик учун берилган танаффусдан унумли фойдалана олмайсиз. Яхшиси овқатланиш учун ошхонага, бирор қаҳвахонага чиққанингиз маъқул ёки тушлик олдидан бироз пиёда сабр қилинг. Бу сизни хотиржам қилиб, камроқ овқат ейишинигизга сабаб бўлади.6. Тузни камроқ истеъмол қилингТуз шакар каби семиртирмаса ҳам, аммо унинг такибидаги натрий моддаси организмдан сувнинг чиқиб кетишига тўсқинлик қилиб, қориннинг дам бўлишига сабаб бўлади. Бундай ҳолга тушмаслик учун камроқ туз истеъмол қилиш лозим. Агар салатга туз солиш керак бўлса, унинг ўрнига лимон шарбатидан фойдаланишингиз мумкин. Тузни “оқ ажал” ҳам деб аташади. Ресторанга борганда официантдан овқатга туз солмасликни сўранг. Иродангиз етса, тузсиз овқат истеъмол қилишга ҳаракат қилинг.7. Тушлик ва кечки овқатни мева тановул қилишдан бошлангАсосий овқатни истеъмол қилишдан илгари сабзавотли салат ёки енгил шўрва ичишни унутманг. Агар шундай қилсангиз, ошқозонингизни фойдали тўқималар билан тўлдирасиз, ортиқча битта бургер ейишдан халос бўласиз. Салатни овқатдан олдин истеъмол қилсангиз, уни ейиш “эсингиздан чиқиб қолмайди”.8. Кўпроқ ҳаракатда бўлингАвтомобиль, метро, компьютер, кинотеатр, қаҳвахона, яна транспорт, телевизор олдидаги кечки овқат, кейин уйқу. Бу нарсаларни ҳисоблаб, қанчалик дангаса эканлигимизни билиб олишимиз мумкин. Ҳаракат учун спортзалдан, пиёда юришдан, офисдаги ҳар қандай жисмоний машқлардан фойдаланинг. Эскалаторнинг ўрнига зинапоядан пиёда чиқинг. Кунига 10 минг қадам ташлашга ҳаракат қилинг. Реал рақамларни кўргандан кейин, натижани янада яхшилашни истаб қоласиз. 9. Қаҳва ичингБу ғалати эшитилади, тўғрими? Чунки қаҳва ҳар қандай десертнинг ўрнини босади ва соғлик учун у даражада хавфли эмас. Аммо уни ичишнинг ҳам чегараси бор.10. Уйда овқатланингУйда ўзингиз овқат тайёрласангиз, унинг калориясидан хавотирланмай, хотиржам овқатланишингизга сабаб бўлади. 11. Диққатингизни овқатга қаратингКомпьютер, телевизор олдида ўтириб, китоб ўқиб, овқат ейиш одатини ташланг. Бу нарсалар сизни овқатни таъмини билишдан чалғитади, ошқозоннинг мияга тўйганлиги ҳақидаги сигнали етиб бормайди. Бунинг оқибатида кўп овқат еб қўясиз, қорнингизда оғирлик ҳиссини туясиз.12. Оқ рангли маҳсулотлардан воз кечингОқ рангли маҳсулотга туз ва шакардан ташқари, оқ нон, картошка, ёғли сут маҳсулотлари киради. Озишни истасангиз, уларнинг ўрнига мева ва сабзавотларни, протеинга бой ёрмаларни истеъмол қилинг.13. Сувли мева ва сабзавотларни истеъмол қилингМева ва сабзавотлар қанчалик сувли бўлса, калорияси шунча паст бўлади. Буни ўзингиз таққослаб кўришингиз мумкин: Банан (89 ккал), яшил олма (52 ккал), бодринг (14 ккал), ширин лавлаги (40 ккал). Мева ва сабзавотлар таркибидаги фойдали шарбатлар тўқлик ҳиссини беради. Бундан ташқари улар терини яхши намлантиради. Уларнинг орасида помидор, тарвуз, қовун, цитрус мевалари етакчилик қилади.14. ТерлангҚандай ҳаракат қилишингиздан қатъи назар, терлашга ҳаракат қилинг. Кунига 15 дақиқа фаол жисмоний ҳаракат қилинг: Арқонда сакранг, югуринг, велосипед ҳайданг, ойна олдида севимли мусиқангизга рақсга тушинг. 15. Қад-қоматингизга эътиборли бўлингҚад-қоматни тик тутиш, осилиб тушмаган қорин инсон қоматини расо қилиб кўрсатади. Бундан ташқари қоматни тик тутиш овқат ҳазм қилишни яхшилаб, ортиқча калорияни йўқотади.16. Медитация қилингМедитация ҳамда йога тана ва руҳ уйғунлигини юзага келтиради. Бу нарсалар одамни хотиржам қилиб, хаёлини бир жойга тўплайди. “Бугун уйқу олдидан музлаткични очмайман” ёки “Эртага супермаркетнинг қандолатчилик бўлими ёнидан беэътибор ўтиб кетаман” деган фикрларни амалга оширишда ёрдам беради.17. Олдингизга аниқ мақсад қўйингАгар ишдан кеч қайтадиган бўлсангиз, ўзингизга соат 10 гача фитнес-марказга боришга ваъда берманг. Яхшиси спорт билан эрталаб ишга кетгунга қадар ёки дам олиш кунлари шуғулланинг. Олдингизга реал ва аниқ мақсад қўйсангиз уни бажариш енгилроқ кечади. Бу парҳезга ҳам тааллуқли. Очлик ҳисобига, ўзингизни қийнаб, ҳафтасига 7 кг озишингиз шарт эмас. Бундай аҳволда ҳолдан тойиб қолишингиз ёки очликдан кейин бўкиб овқат ейиш оқибатида мазангиз қочиши мумкин. Мақсад аниқ бўлса, уни бажариш ҳам осон бўлади.\nЎқишни тавсия қиламиз 40 ёшда ҳаёт энди бошланади...


ХХI асрнинг Ипак йўли\nНУРСУЛТАН НАЗАРБАЕВ 14-15 МАЙ КУНЛАРИ ХИТОЙНИНГ БЕЙЖИН ШАҲРИДА ЎТГАН «БИР БЕЛБОҒ, БИР ЙЎЛ» ХАЛҚАРО ҲАМКОРЛИК ФОРУМИДА ИШТИРОК ЭТДИ\nХитой бундай кенг миқёсдаги халқаро форумни илк бора ўтказмоқда. Унинг иштирокчилари қаторида 29 давлат ва ҳукумат раҳбарлари, БМТ, Жаҳон банки, Халқаро валюта жамғармасининг биринчи раҳбарлари бор. Бу фақат олий даражадагилари.\nИштирокчилар жўғрофияси 130дан ортиқ давлатни ўз ичига олади. Қозоғистон делегациясига Президент Нурсултан Назарбаев бошчилик қилди.\nХитой Халқ Республикаси «Бир белбоғ, бир йўл» ташаббусини тўрт йилдан бери фаол амалга оширмоқда. Илк бора бу лойиҳани амалга ошириш режасини Си Цзиньпин 2013 йили Қозоғистонга расмий ташрифи чоғида маълум қилган эди.\nБу бутунжаҳон ҳамжамиятининг диққатини тортган ташаббусни жаҳондаги давлатлар қўллаб, унга қўшила бошлашди. Унда замона, ҳамкорликдаги фаолиятнинг тамойиллари ва асосий концепциялари батафсил баён қилинган, «Бир белбоғ, бир йўл» қуришнинг асосий вазифалари ва йўналишлари белгилаб берилган, улар тавсифланган.\n«Бир белбоғ, бир йўл» лойиҳасидан кўзланган асосий мақсад бутун дунёнинг ҳамкорликдаги тараққиётини таъминлашдир. Тақдири ягона камар ва йўл билан боғланган давлатлар умумий ривожланишдан ўз тараққиёти учун куч тўплайди. «Бир белбоғ, бир йўл» Осиё, Европа ва Африкани кесиб ўтаркан, Европа ва Шарқий Осиё иқтисодиётини боғловчи янги ҳалқа бўлади. Шунинг учун жаҳондаги юзлаб давлатлар унга аъзо бўлишга тилак билдирди ва ўнлаб давлатлар билан ҳамкорлик шартномалари имзоланди.\nУшбу анжуман ҳам Осиё, Европа ва Африка мамлакатлари ўртасида яқин алоқалар ўрнатиш ва ҳамкорликни янги босқичга кўтаришга ҳисса қўшади.\nФорумда имзоланган ҳужжатлар Қозоғистон ва Хитой орасидаги ўзаро алоқаларимизга янги тус ва моҳият бағишлайди ҳамда Буюк Ипак йўлидаги икки қадимий тамаддуннинг анъанавий алоқаларини янги аср руҳи билан бойитади.\nПрезидент Нурсултан Назарбаев Пекин шаҳрида Хитой Халқ Республикаси Раиси Си Цзиньпин билан учрашди.\nДавлат раҳбари ХХР Раисига «Бир белбоғ, бир йўл» Форумига таклифи учун миннатдорчилик билдириб, унинг яхши уюштирилганини қайд этди.\n– Мен Форум бутун жаҳондаги муҳим воқеалардан бирига айланиб қолади, деб ўйлайман. Сизнинг ушбу анжумандаги маърузангиз мазмунли бўлди ва мамлакатлар ўртасидаги ҳамкорликнинг кўп саволларига жавоб берди. «Бир белбоғ, бир йўл» – янги парадигма, янги даражадаги ҳамкорлик тизимидир, – деди Қозоғистон Президенти.\nНурсултан Назарбаев «Бир белбоғ, бир йўл» ғояси минтақавий даражадаги ҳамкорликкина бўлиб қолмай, турли қитъалар орасидаги ўзаро ҳаракат эканини таъкидлади.\n– Бу белбоғда жаҳон аҳолисининг 45 фоизини қамровчи 60дан ортиқ давлат иштирок этмоқда. Қозоғистон ва ХХР орасидаги икки томонлама ҳамда кўп томонлама манфаатли, самарали ҳамкорлик намунавий шаклга кирди, бошқа давлатлар биздан ўрганишлари мумкин, – деди Давлат раҳбари.\nҚозоғистон Президенти икки давлат ўртасидаги муносабатларнинг ижобий жўшқинлигини тилга олиб, бундан буён унинг янада мустаҳкамланишига ишонч билдирди.\nБундан ташқари, томонлар минтақавий хавфсизлик, киберхавфсизлик ҳамда халқаро кун тартибидаги долзарб масалаларни муҳокама қилдилар.\nСи Цзиньпин Нурсултан Назарбаевга Сурия можароларини бартараф этиш жараёнига қўшган ҳиссаси учун миннатдорчилик билдирди.\nХХР Раиси «Нурли йўл» дастурининг муваффақиятлилигига ва Осиёдаги ўзаро ҳаракат ва ишонч тадбирлари кенгаши ташаббусларининг долзарблигига тўхталди.\nХХР раҳбари Қозоғистонга расмий ташриф буюриб, ШҲТ саммити ва ЭКСПО-2017 Халқаро кўргазмасининг очилиш маросимида иштирок этишга тайёр эканлигини билдирди.\nПрезидентнинг матбуот хизмати маълумотлари асосида тайёрланди.\nБу ҳақда батафсил akorda.kz сайтидан ўқий оласиз.\n, 2017-05-16, 11:09 155


Ўткир воиз, Азизхўжа Хайруллоҳ ўғли ва Абдулқодир қори Неъматуллоҳ ўғли «Танланган суралар»\nМаҳсулот коди: DB017\nМаҳсулотни кўрганлар сони: 1408\nЎткир воиз, Азизхўжа Хайруллоҳ ўғли ва Абдулқодир қори Неъматуллоҳ ўғли\nАссалому алайкум, муҳтарам ихлосмандлар! - Қуръони Карим тиловатига сомеъ бўлган киши борки, унинг сеҳри ва оҳангига аллаланиб қолиши шубҳасиз, албатта бу унинг илоҳий мўъжиза, - эканлигидан далолат.\nҚуръони Карим сураларининг фазилати ва уларнинг нозил бўлиш сабаблари хусусида Ўзбекистон мусулмонлари идораси Бухоро шаҳар “Хўжа Таббанд” жомеъ масжиди имом хатиби ўткир воиз, Азизхўжа, Хайруллоҳ ўғлининг Қуръони Каримнинг ўттизинчи жузъидаги баъзи . суралар шарҳини эътиборингизга тақдим этаяпмиз.\nҚори: Ўткир воиз, Азизхўжа Хайруллоҳ ўғли ва Абдулқодир қори Неъматуллоҳ ўғли


“Бирдамлик”нинг Чимкентдаги қурултойи маъмурлар тўсқинлик қилгани учун ўтказилмади\n04 апрел 2020, Тошкент вақти: 14:48\nноябр 15, 2018\nАҚШда яшаётган ўзбекистонлик тадбиркор Баҳодир Хон Туркистон (Баҳодир Чориев) асос солган “Бирдамлик” ҳаракатининг 15 ноябрда Қозоғистоннинг Чимкент шаҳрида ўтказилиши режалаштирилган қурултойи ўтказилмади.\nҚурултойга таклиф қилинганларнинг Озодликка билдиришича, тадбирга таклиф қилинган 60 дан зиёд кишининг қурултойга отланган қисми Қозоғистонга ўтказилмаган. Қўшни давлат ҳудудига ўтган 4 делегат эса, Қозоғистондан чиқариб юборилган.\nЎтказилмаган қурултой делегатларнинг айтишича, улар 15 ноябрь куни онлайн-конференция ўтказган ва унда “Бирдамлик” ҳаракатини “Бирдамлик” партиясига айлантириш тўғрисида қарор қабул қилинган.\nҚорақалпоғистонлик журналист ва инсон ҳуқуқлари ҳимоячиси, 68 яшар Солижон Абдураҳмонов - қурултойга таклиф қилинганлардан бири. 15 ноябрь куни Озодлик билан суҳбатда Абдураҳмонов 14 ноябрь куни Ўзбекистон-Қозоғистон чегарасидаги Ғишткўприк постида, Қозоғистон чегарасига етиб, миграция карточкасини тўлдираётган пайтда ўзбекистонлик ходим томонидан ортга қайтарилганини айтиб берди.\nТошкентлик фаол, шоира Дилором Исҳоқова эса, Ўзбекистон чегара чизиғидан ҳам ўтолмаган делегатлардан бири. Унинг айтишича, “қурултойга таклиф қилинганлардан кўпчилигини ИИБга чақиришган ва паспортларини олиб қўйишган, натижада йўлга 30 одамгина чиққан”.\nДилором Исҳоқованинг айтишича, уни ва ҳамроҳларидан кўпчиликни чегарадан ўтказишмаган:\n“Мен ҳам чегарага бордим. Мени ўтказишмади. Тақиқ қўйилган дейишди. Сабабини сўрасам, билмаймиз, дейишди”.\nҚурултойда қатнашиш учун йўлга чиққан 30 ўзбекистонлик орасида Қозоғистон ҳудудига ўтишга муваффақ бўлганлар ҳам бор.\n“4 киши ўтди. Улар олдиндан буюртма берилган меҳмонхонага жойлашган. Лекин кечқурун уларнинг олдига Қозоғистон полицияси келиб, сўроқ қилган ва кейин чегарага олиб келиб, Ўзбекистонга чиқариб юборган”, деди Исҳоқова.\nҚурултой қатнашчилари учун жой банд қилинган Чимкентдаги “Дўстиқ” меҳмонхонаси маъмури ўзбекистонликлар жой банд қилганини, лекин кейин буюртма бекор қилинганини Озодликка билдирди.\nҚозоғистон Миграция хизмати Чимкент вилоят бошқармаси мулозими Озодликнинг 14 ноябрь куни Чимкентдаги “Дўстиқ” меҳмонхонасида жойлашган 4 ўзбекистонликнинг мамлакатдан чиқариб юборилиши сабабини изоҳлаб бериш сўровини жавобсиз қолдирди.\nҚурултойнинг бош уюштирувчиси, “Бирдамлик” ҳаракати асосчиси Баҳодир Хон Туркистон (Баҳодир Чориев) ҳам Қозоғистон ҳудудига киритилмаган. АҚШ фуқароси паспорти билан шу кунда Қирғизистонда юрган Туркистоннинг Озодликка айтишича, Қозоғистон чегарачилари сабабини айтмай, унинг паспортига “депорт” тамғасини уриб, Қирғизистонга қайтарган.\nҚозоғистон қонунларига кўра, АҚШ фуқароси бу мамлакатга визасиз кириб, 30 кун юра олиши мумкин.\nТуркистоннинг ва қурултойга қатнашмоқчи бўлган бошқаларнинг Озодликка билдиришича, Баҳодир Хон Туркистонга Ўзбекистон визаси берилмагани учун қурултойни қўшни Қозоғистонда ўтказишга қарор қилишган. Тадбирни бу мамлакатда ҳам ўтказиш имкони кесилгач, қурултой 15 ноябрь куни онлайн-конференция режимида ўтказилиб, ҳаракатни партияга айлантириш тўғрисида қарор қабул қилинган, партия раислигига Баҳодир Хон Туркистон сайланган.\nТуркистоннинг Озодликка айтишича, “Бирдамлик” партияси “Ўзбекистонда мулкдорликка асосланган эркин, демократик тизим яратиш учун, мамлакатни нозўравон усуллар билан, сайловлар орқали ислоҳ қилиш учун курашади”.\n“Асосий шиоримиз қашшоқликка, камбағалликка барҳам беришдир”, деди Баҳодир Хон Туркистон.\nБаҳодир Чориев (Баҳодир Хон Туркистон) ва унинг яқинлари 2004 йилда ўзларидан тортиб олинган “Кеш” акциядорлик жамияти акциялари қайтариб берилишини талаб қилиб, Ўзбекистонда бир неча бор норозилик намойишлари уюштирган эди.\n2004 йилда Баҳодир Чориев АҚШга кетган ва ўша ерда “Бирдамлик” ҳаракатини тузган.\nБаҳодир Чориев: "Мирзиёевни Ўзбекистон элитаси бошқармоқда"\nБаҳодир Чориев: АҚШга бузғунчиларнинг киритилишига мен ҳам қаршиман\nБаҳодир Чориев: "Ўзбекистонга қайтиб кетишга тайёр ҳолатда турибман"\nЧориев: Мен Америка халқи ва демократияни ҳурмат қиламан\nOzodNazar: “Каримов Алматовни ўзидан узоқроқ ушлаб туришга ҳаракат қилаяпти”\nOzodNazar: “Бирдамлик” танаффусга чиқди


“Шоҳ ҳам, гадо ҳам бир қутига солинади” — Nargis.uz\nАгар темир ишлатилмаса, занглайди. Агар сув ҳаракатланиб турмаса, айнийди. Агар киши фикрламаса, ақлда ҳам шундай ҳолат юз беради. Леонардо Да Винчи\nМен ҳали ҳам фақир фақирлигидан уялмайдиган, балки бой бойлиги билан фахрланишдан уяладиган жамиятни орзу қиламан. Жуброн Халил Жуброн\nИнсон гапиришни ўрганиши учун икки йилга муҳтож бўлади. Жим туришни ўрганиши учун эса, эллик йил керак. Эрнест Хемингуэй\nАгар итнинг қўмондонлигида юзта шердан иборат қўшин тузилса, шерлар уруш майдонида итлар каби ўлади. Агар шернинг қўмондонлигида юзта итдан иборат қўшин тузилса, барча итлар шердек жанг қиладилар. Наполеон Бонапарт\nАгар ёқтирмаслик, нафрат деган нарсаларнинг электрга айланиши мумкин бўлганда, бутун дунёнинг ёруғ бўлишига кифоя қилган бўларди. Никола Тесла\nМуҳаббат умрда бир марта келади. Ёқтириш эса, бир неча марта. Сен буларнинг орасини аралаштирма, тағин надомат қилиб юрмагин. Марк Твен\nҚушлар каби ҳавода учишни ўргандик. Балиқлар каби денгизларда сузишни ўргандик. Лекин ҳозиргача ер юзида ака-укадек яшашни ўрганмадик. Мартин Лютер Кинг\nЯхшилар масъулият билан иш қилишлари учун қонунларга муҳтож бўлмайдилар. Ёмонлар қонунларга чап бериш учун йўл топадилар. Афлотун\nЭшиклар ҳар қанча катта бўлмасин, уларнинг калити кичкина бўлади. Чарльз Диккенс\nАввалгиси: Предыдущая запись\nНавбатдаги:ТУБЕРКУЛЁЗ ПОБЕЖДЕН В УЗБЕКИСТАНЕ, но проблемы остаются


Эмизиш | Суғдиёна биринчи аёллар электрон журнали\nБолани кўкракдан ажратиш масъулиятли вазифа. Уни она ва бола учун зарарсиз амалга ошириш жуда муҳим.\nБатафсил... Янги шарх қўшиш «ҚАЙ ҲОЛЛАРДА ЧАҚАЛОҚНИ ЭМИЗИШ МУМКИН ЭМАС?»\n— Баъзан гўдакка она сути зарарли таъсир кўрсатар экан. Эмизикли аёл қандай ҳолатларда чақалоғини кўкрак сути билан боқиши мумкин эмас? Батафсил... Янги шарх қўшиш «БОЛАМНИ СУТДАН ҚАНДАЙ АЖРАТАЙ?..»\nБоламни қачон ва қандай қилиб кўкракдан ажратай? Ҳамма ҳар хил ирим қилади. Бу борада тиббиёт нима дейди?Батафсил... Янги шарх қўшиш Стафилококк мавжуд бўлганда болани эмизиш керакми ёки йўқ?\nБатафсил... Янги шарх қўшиш «Эмизикли болам бор, қандай озай?..»


Норвегияда коронавирусга қарши эмланган 23 киши вафот этди | Interpress.uz\nБош саҳифаЯнгиликларЖаҳонНорвегияда коронавирусга қарши эмланган 23 киши вафот этди\nНорвегияда коронавирусга қарши эмланган 23 киши вафот этди\n09:08 | 15-01-2021\nАйни пайтда мамлакат мутахассислари “Pfizer” компаниясининг коронавирусга қарши вакцинаси билан эмланганидан сўнг вафот этган 23 кишининг ўлими сабабларини ўрганмоқда. Ҳозиргача улардан 13 нафари текширувдан ўтказилган. Қайд этилишича, эмлангандан сўнг кузатиладиган оддий акс таъсирлар ҳам касаллиги бўлган ёши катталарга жиддий таъсир кўрсатиши мумкин экан.\nЖумладан, вафот этганларнинг барчасининг ёши 80 дан юқори бўлиб, уларда соғлиқлари билан боғлиқ муаммолар кузатилган. Шифокорларга кўра, бу ҳолат алоҳида ташвишга сабаб бўлмайди. Чунки, ҳозирда COVID-19 коронавирусига қарши энг самарали ҳимоя воситаси деб эътироф этилаётган “Pfizer” компаниясининг вакцинаси жиддий акс таъсирларга эга эмаслиги исботланган.\nНорвегияда коронавирусга қарши “Pfizer” компаниясининг эмдорисидан фойдаланиш ўтган йилнинг 27 декабрида бошланган. Мамлакатда биринчи бўлиб Ослодаги қариялар уйида яшовчилар эмланган. Айни пайтда норвегияликларнинг 25 мингдан ортиғида коронавирусга қарши “Pfizer” вакцинаси қўлланилган.\nУшбу хабар ортидан Германияда ҳам “Pfizer” вакцинаси билан эмланган 10 киши вафот этгани маълум қилинди. Уларнинг ёши 79 – 93 оралиғида бўлган. Ўлим сабабларини ўрганиш билан Паул Эрих институти олимлари шуғулланмоқда. Экспертларнинг айтишича, эмлаш билан ўлим ўртасида боғлиқлик кузатилмаган.\nГерманияда ҳам АҚШнинг “Pfizer” компаниясида ишлаб чиқарилган вакцина билан аҳолини эмлаш ишлари 2020 йил 27 декабрда бошланган. Биринчи навбатда ёши 80 дан ошганлар, меҳмонхоналар ходимлари ва қариялар уйларидагилар эмланган. 14 январ ҳолатига кўра вакцина олганлар сони 842 минг нафарни ташкил этмоқда.


Ҳиндистонда 18 киши ЙТҲ оқибатида ҳалок бўлди - Darakchi\nҲиндистонда 18 киши ЙТҲ оқибатида ҳалок бўлди\nДУНЁ 30.11.2021, 22:14\nҲиндистоннинг шарқий қисмидаги Ғарбий Бенгалияда автомобиль ҳамда юк машинаси тўқнашиб кетиши оқибатида камида 18 киши ҳалок бўлди. Бу ҳақда Sinhua хабар берди.\nМанбада айтилишича, қуюқ туман туфайли автоҳалокат юзага келган. Натижада, 5 киши жароҳат олиб, шифохонага ётқизилган. Айни вақтда уларнинг бир нечтаси оғир аҳволда.\nҲозирда полиция ходимлари суриштирув ишларини олиб бормоқда.\nМаълумотларга қараганда, Ҳиндистонда ҳар йили 500 мингга яқин ЙТҲ оқибатида 150 мингга яқин киши ҳалок бўлади\nАфрикадаги сув тошқинлари оқибатида 37 киши ҳалок бўлди\nҲиндистонда автомобил кўприкдан қулаши тушди. Қурбонлар бор\nҲиндистоннинг Махараштра штатида автомобил кўприкдан қулаши оқибатида етти нафар талаба ҳалок бўлди. Бу ҳақда NDTV хабар бермоқда. Маълум қилинишича, ҳалок бўлганлар маҳаллий тиббиёт коллежи талабалари, жумладан,...\nҲиндистон Ўзбекистон таълим соҳаси учун 448 млн. доллар ажратадиган бўлди\nБу ҳақда Ўзбекистон Республикаси Бош вазири ўринбосари ва Ҳиндистоннинг Ўзбекистондаги Фавқулодда ва Мухтор элчиси Маниш Прабҳатларнинг учрашувида маълум қилинди.Ўзбекистон инвестициялар ва ташқи савдо вазирлигининг хабар...


10/Ноябрь/2020 Илм, маърифат ва рақамли иқтисодиётни ривожлантириш йили\nТаллинда рақамли технологиялар соҳасидаги Ўзбекистон-Эстония ҳамкорлиги масалалари муҳокама қилинди\nРИГА, 10 ноябрь. / «Дунё» АА/. Ўзбекистоннинг Эстониядаги элчиси, қароргоҳи Ригада Қадамбай Султонов Электрон ҳукумат академиясининг ижрочи директори Арво Отто билан учрашди, деб хабар берди «Дунё» АА мухбири.\nЭҲА нодавлат ташкилот сифатида электрон ҳукумат, электрон демократия ва миллий кибер хавфсизлик соҳасида энг яхши Эстония тажрибаларини тарғиб қилишга ихтисослашган.\nСуҳбат давомида томонлар Ўзбекистон-Эстония ҳамкорлиги ва рақамли технологияларни кенг жорий этиш бўйича амалий тажриба алмашиш истиқболларини муҳокама қилдилар.\nАрво Отто Эстониянинг илғор ютуқларига тўхталиб, мамлакатдаги 100 фоиз мактаблар ва маҳаллий ҳокимият органлари компьютерларга эга эканлигини, банк операцияларининг 99 фоизи электрон шаклда амалга оширилишини айтиб ўтди. Шунингдек, мамлакатдаги тиббий рецептларнинг 98 фоизи онлайн тарзда берилади, аҳолининг 98 фоизи шахсий гувоҳномаларига эга. Барча солиқ декларацияларининг 95 фоизини электрон шаклда тақдим этилади. Эстонияда аҳолининг 88 фоизи мунтазам равишда интернетдан фойдаланади. 67 фоиз аҳоли интернет орқали рўйхатга олишда иштирок этди. 2019 йилда бўлиб ўтган сўнгги парламент сайловларида 43,8 фоиз сайловчилар онлайн тарзда ўз овозларини бердилар.\nАрво Отто Ўзбекистон билан яқин ўзаро манфаатли ҳамкорликка тайёрлигини билдирди. У пандемия сабабли ЭҲА шу йил март ойига режалаштирилган Ўзбекистон Республикаси Президенти ҳузуридаги Лойиҳа бошқаруви миллий агентлиги делегациясининг ташрифини кейинга қолдиришга мажбур бўлганидан афсус билан қайд этди.\nЎз навбатида, Эстония томонига «Рақамли Ўзбекистон – 2030» стратегиясида кўзда тутилган вазифалар тўғрисида батафсил маълумот берилди. Хусусан, Қашқадарё вилоятида адлия ва таълим тизимида давлат хизматларини рақамлаштириш бўйича Эстония тажрибасини жалб қилишга қизиқиш билдирилди.\nЭҲА раҳбари Эстония томони Ўзбекистон билан ҳамкорликда катта қизиқиш билан қараётгани тасдиқлаб, рақамли трансформация масалалари учун масъул бўлган Ўзбекистоннинг ихтисослашган тузилмалари билан видеоконференциялар ташкил этиш таклифини қўллаб-қувватлади.\nХавфсизлик, миллатлараро тотувлик ва дин...\nБугун «Тараққиёт стратегияси» маркази ташаббуси билан Ўзбекистон Республикаси Президенти А...


Обама ўз лавозимида сўнгги марта куркани "афв этди"\n08:14 / 24.11.2016 7992\nАҚШ президенти Барак Обама 23 ноябрда мамлакат раҳбари сифатида сўнгги марта Шукроналик куни арафасида куркани "афв этиш" қадимий миллий анъанасини бажо келтирди.\nМаросим Оқ уйнинг Пушти боғида ўтказилди. Унда бир неча ўн киши иштирок этди ҳамда 10 дақиқача давом этди. Обама меҳмонлар олдига икки ўғил бола жияни билан чиқди. Обама кейинроқ унинг қизлари Малия ва Саша маросимда иштирок этиша олмагани, шунинг учун унда жиянлари Остин ва Аарон Робинсонлар иштирок этаётганини маълум қилган. Обама "бу болакайлар Малия ва Саша каби Вашингтонга беписанд қарамайдилар" деб ҳазиллашган.\nОбама нутқи давомида бир неча марта ҳазил оҳангдан жиддий оҳангга ўтган ва яна аксинча йўл тутган. У жумладан "АҚШ президентлари авлодлар давомида икки анъанага – Шукроналик кунини эълон қилиш ва ҳаётда иккинчи имкониятни олишга умид қилаётганларни афв этишга амал қилиб келганларини" айтди. "Биз бу ҳафтада унисини ҳам, бунисини ҳам қилдик" деб айтган Обама майда жиноятларни амалга оширган кўплаб жиноятчиларнинг афв этилганини кўзда тутиб.\n"Бу йилда биз шукур айтишимизга сабаблар кўп", деб айтган Обама ва шу муносабат билан мамлакатда янги иш ўринлари яратилгани, бандлик даражасининг ошгани, иқтисодиётнинг тикланаётганини эслатиб ўтган.\nБу орада эса Тот лақабли курка ўтлоқ устида "гердайганча" сайр қилиб юрган. Сўнгра курка махсус яратилган шоҳсупага чиқарилиб, Обама уни "афв этган". Яқин орада эса Тэйтор лақабли яна бир курка бўлган. Обаманинг айтишича, бу куркага "Тот ўз мажбуриятларини бажаришдан воз кечадиган бўлса, бу мажбуриятлар унга ўтадиган вице-курка" вазифаси топширилган.\nИкки курка ҳам Айова штатида боқилган. Энди улар "пенсияга" чиқадилар ва Виргиния штатининг Технологик университетига жўнатиладилар. Куркаларни у ерда талабалар ва ветеринарлар парвариш қиладилар.\nОбама Пушти боғдаги маросимдан кейин турли урушлар фахрийлари яшайдиган қариялар уйига ташриф буюриб, у ерда рафиқаси Мишель ва қизи Саша билан шахсан ўзи қарияларга байрам таомидан тортиқ қилган.\nАҚШда Шукроналик куни ноябрнинг 4-пайшанбасида нишонланади. Жорий йилда у 24 ноябрга тўғри келмоқда.\nБу анъана ва курканинг байрамона дастурхонга тортилиши 1621 йилга бориб тақалади. Ўшанда биринчи кўчманчилар Массачусетс штати ҳудудида яшаган ҳиндуларни ҳосил учун Тангрига биргаликда шукроналар айтишга таклиф этишган. Ҳиндулар кўчманчиларга улар аввал кўрмаган қушни совға сифатида олиб келишган. Шундан кейин бу қуш курка (индейка) деб атала бошлаган. Ўшандан бери курка ушбу байрамнинг ажралмас қисми бўлиб келади. Ушбу байрам 1863 йилда Авраам Линкольн президентлиги вақтида миллий байрам мақомини олган.


«Штутгарт» Элдор Шомуродов учун 10 млн евро таклиф қилди » Muzlik.uz - O‘zbekiston yangiliklari\n«Штутгарт» Элдор Шомуродов учун 10 млн евро таклиф қилди\nГерманиянинг «Штутгарт» футбол клуби Россиянинг «Ростов» жамоасига ҳужумчи Элдор Шомуродов учун 10 млн евро таклиф қилди. Бу ҳақда футболчи вакили Қаҳҳор Мўминов Sports.ru сайтига берган интервьюсида маълум қилди. Унинг сўзларига кўра, «Штутгарт»дан ташқари, ўйинчига Россиянинг ЦСКА жамоаси ҳам қизиқиш билдирмоқда. ««Штутгарт» 10 млн евро атрофида таклиф қилди. ЦСКА ҳам мос таклиф билдирди. Бу ерда ҳал қилиш ҳуқуқини «Ростов»га қолдиришди. Қишда ушбу масалага қайтишга келишилди, ҳозирда бизда ўхшаш рақамлари бўлган таклиф мавжуд», — деди агент. "Газета.uz"да реклама Қаҳҳор Мўминов ёзги трансфер мавсумида Элдор Шомуродов «адолатли» таклиф бўлган тақдирда топ лигалардан бирига ўтиши керак. «Кўраяпманки, қишда сотишда «Ростов»га қийин бўлади, бу ерда унинг позицияси тушунарли. Ҳозир Ўзбекистондаман, Элдор ва унинг оиласи билан гаплашдим. Ёзда топ лигалардан биридан адолатли таклиф бўлса, ўтишга кўндираман, ахир Шомуродов «Ростов» билан айнан шу ҳақда келишган эдик», — деди футболчи вакили. 24 ёшли футболчи Элдор Шомуродов Россия Премьер-лигаси голурарлар пойгасида етакчи ҳисобланади. У чемпионатдаги 12 та ўйинда 10 голга муаллифлик, 2 та голга эса ҳаммуаллифлик қилди. 2022 йилги жаҳон чемпионати саралаш босқичида эса 3 та ўйинда 3 та гол киритди. «Ростов» айни вақтда 26 очко билан турнир жадвалида иккинчи ўринни эгаллаб турибди.\nЭлдор Шомуродов Ўзбекистоннинг энг яхши футболчиси деб тан олинди\nЭлдор Шомуродов Осиёнинг энг яхши футболчиси унвонига номзод бўлди\nЖаҳон чемпионати-2022: Ўзбекистон Фаластинни мағлуб этди\nЭлдор Шомуродов августда РПЛнинг энг яхши ўйинчиси бўлди


Америкадаги дарёларнинг бири тубидан доимий тарзда ёқимли мусиқа янграб туради » Ўзбекистон янгиликлари – Zamin.uz\nАмерикадаги дарёларнинг бири тубидан доимий тарзда ёқимли мусиқа янграб туради\nМаълум бўлишича, 28 октябр куни Американинг Нью-Жерси штатига қарашли Пенсвилла шаҳрида яшовчи 37 ёшли Кэрол Хамптон Делавэр дарёси соҳилида ажабтовур товушларни эшитиб қолди. Дарё тубидан жуда ёқимли куй тараларди. Олдинига шу атрофда машина бўлса, салонидан мусиқа тараляпти деб ўйлади. Аммо машина яқин атрофда кўзга ташланмади. Аёл сира ўйлаб ўтирмай, бу товушларни диктофонга ёзиб олди ва уйига келгач, интернет сайтларига тарқатди.\nШунда янада кутилмаган воқеа содир бўлди. Айтишларича, дарё соҳилига яқин жойларда яшовчилар бир неча ҳафтадан бери сув остидан таралаётган мусиқани тинглашга мажбур бўлишмоқда экан. Уларнинг кўпчилигига бу мусиқа уйқу бермаяпти эмиш. Бунга полициячилар келиб қўшилди. Улар дарёнинг нариги соҳили ва яқин атрофларни синчиклаб назардан ўтказишди. Кутилган натижага эриша олишмади. Мусиқа сув остидан таралаётгани тайин бўлди.\nМусиқачилар, мутахассислар ўзаро бу куй қайси жанр, даврга тегишли экани хусусида баҳсларни ҳам бошлаб юборишди. Бирови рок, бошқаси поп деди. Яна кимлардир қадимий Америкада яратилган куйларни мусиқачилар арвоҳи ижро қилаётган бўлса керак деган тахминни ўртага ташлади. Яна кимдир буни ўзга сайёраликларнинг ҳийласига йўйди. Олимлар эса дарё тубидан таралаётган куйни илмий йўл билан аниқлашга бел боғлашди.\nЯнгиликлар » Дунё » Америкадаги дарёларнинг бири тубидан доимий тарзда ёқимли мусиқа янграб туради\n01:17 Шол бўлган қизалоқ мусиқа ёрдамида тузала бошлади\n00:07 Аргентина термаси фанати жамоасининг кечаги мағлубиятидан сўнг ўлимолди мактуби қолдирди-ю, изсиз ғойиб бўлди…